AHAZTUAK 1936-1977 / OLVIDAD@S 1936-1977: ESPETXE ZIGORRA ESKATU DUTE 2006KO MARTXOAREN 3AN ATXILOTUTAKO LAGUNENTZAT\nESPETXE ZIGORRA ESKATU DUTE 2006KO MARTXOAREN 3AN ATXILOTUTAKO LAGUNENTZAT\nBi urte eta erdi igaro ostean, fiskalak 18 eta 30 hilabete bitarteko espetxe zigorrak eskatu ditu 2006ko martxoaren 3ko istiluetan atxilotutako hiru lagunentzat. Ertzaintzak eginiko akusazioak oinarri hartuta, isuna eta kargu publikoak betetzeko gaitasunik gabe uzteko ere eskatu du. Oraindik epaiketaren eguna ez dago ezarrita, baina abokatuek adierazi dute gutxi barru izango dela.\nUrtero legez, Martxoaren 3ko Biktimen Elkarteak manifestazioa antolatu zuen, 1976an Gasteizko istiluetan hildakoak eta zauritutakoak gogoratu eta gertatutakoa argitzeko. 30. urteurrena zen, baina Ertzaintza manifestarien kontra oldartu eta hiru pertsona atxilotu zituzten. Horietako bi, Josu Ormaetxea eta Andoni Txasko, M-3ko biktimak eta elkarteko kideak dira; besteak, Aitor Fernandez de Ortegak, manifestazioan parte hartu zuen.\nErtzaintzak manifestazio buruan zeramaten ikurrina erabili zuen manifestarien kontra jotzeko aitzakia moduan. Ikurrinak xingola beltza zuen, eta alde banatan Roberto Saiz euskal presoaren argazkia, egun hartan bertan hil baitzen, eta Igor Angulorena, hiru egun lehenago zendu baitzen, zeramatzaten. «Elkarteak, era horretan, hildakoen senideei dolumina erakutsi nahi zion», adierazi zuten atzo elkarteko kideek.\nAndoni Txasko eta Josu Ormaetxeari «terrorismoa goratzea» egotzi zien Ertzaintzak. Fernandez de Ortegari, berriz, eraso eta desordena publikoa eragitea. Ertzaintzak Espainiako Auzitegi Nazionalera eraman zuen auzia, baina Auzitegi Nazionalak ez zuen «terrorismo» deliturik ikusi eta auzia artxibatu egin zuen. EAEko Herrizaingo Sailak, ordea, garai batean egindako akusazioei eutsi eta kasua Gasteizko 1. Instrukzio Epaitegira iritsi zen. Santiago Diaz de Espada M-3ko Biktimen Elkarteko kideak adierazi duenez, «Ertzaintzak eta Herrizaingo Sailak akusazioak erretiratu behar zituzten bere garaian».\nOrain, baina, epaiketa hurbil ikusten dute, eta M-3ko Biktimen Elkarteak informazio kanpaina bat antolatuko du politika arloan. Arartekoari, Eusko Jaurlaritzako Justizia Sailari, Arabako diputatu nagusiari eta sindikatuei zuzendutako salaketa txostena izango da. «Gizartearentzako manifestu bat» ere egin dute, Andoni Txaskok azaldu zuenez, «herritarren laguntza jasotzeko helburuarekin».\nM-3ko Biktimen Elkarteak «penagarritzat» jo du Jaurlaritzak eginiko kudeaketa. «Urte askoan eginiko ahaleginengatik zoriontzen gaituzte, Arabako domina eman, baina akusazio gogorrak ere egiten dituzte eta pertsonei kalte egiten diete». Atxilotuen eskubideak bermatu arte etengabe borrokan jarraituko duela esan du elkarteak.\n"Gizartearentzako manifestu bat egin dugu, laguntza gehiago jasotzeko helburuarekin»\nAndoni Txasko , M-3ko Elkarteko bozeramailea\n(Berria. 08 / 09 / 17)


Ez fidatu inperioaz: nola Sarkozyk Kadafi zukutu eta gero hilarazi zuen\nEta Libian Frantziak egindako gerra, Magrebeko potentzia bat kaosean murgildu eta Mediterraneoa itsaso arriskutsu bilakatu zuena, izan baldin bazen ustelkeriaren arrastoak ezabatzeko operazio bat? Nicolas Sarkozyren eta Muammar al Kadafiren arteko harremanen bilakaera azkarrak hala iradokitzen du. 2011tik zabaldutako susmoak orain bi kazetari frantsesen liburu berriak berretsi ditu.\n‘Non Stop Politique’ gunetik hartutako argazkian, Nicolas Sarkozy Muammar al Kadafi errezibitzen Frantziako lehendakariaren Parisko jauregian, 2007ko abenduan. “Bisita hau urrats nabarmena izango da Libia berriro nazioartean ongi etorria izateko bidean”, esan zuten bezperan frantsesek. Lau urte paseak ez zirenean, 2011ko urriaren 20an preso hartuta zegoela hil zuten Kadafi, oraindik argitu ez diren baldintzetan.\nSarkozy-Kadafi afera lehenbizikoz 2011ko martxoan agertu zen hedabideetan. Urtarrilean oposizioaren kaleko manifestazio eta liskarretan hasitako mugimendua, udaberrirako gerra bilakatua zen. Tripoliko erregimena gainbehera zetorren eta Mendebaldeko potentzien artean Frantziak mehatxu egiten zion Libiari airetik erasotzearekin. Orduan esan zuen Muammar al Kadafik telebistako elkarrizketa batean: “Nik lagundu diot Sarkozyri agintea hartzen. Nik eman diot lehendakaritzara iristeko behar zuen dirua. Hona etorri zen, nire oihal etxolan bisitatu ninduen Barne ministro zela, eta laguntza eskatu zidan”.\nGeroztik Frantzian asko aipatua izan bada Sarkozyren kanpainaren ustezko finantziazioa, orain Fabrice Arfi eta Karl Laske kazetariek lekukotasun eta dokumentu ugariz osatuta eskaini dute Frantzia eta Libiaren arteko harreman kontraesankorrak eta azken herrialde honen txikizioa hobeto ulertzeko azalpena. Mediapart hedabideak plazaratu die ia 400 orrialde dauzkan Avec les compliments du guide (Goraintziak gidariaren partetik).\nMediapartek sarean ipini du lekuko nagusiari egindako elkarrizketa, bideoan. Ziad Takieddine enpresa gizon frantses-libanoarraren ahotik John Le Carréren pertsonaia bat mintzo dela esan liteke. “Egun batean Abdallah Senoussik, Kadafiren atzerriko zerbitzuetako burua zenak, bere etxera deitu eta proposatzen dit ea eramango diodan diruaren zati bat nik neuk Claude Guéant Frantziako Barne ministroaren kabinete buruari. Baina nola egingo dut hori Frantzian sartzeko, galdetu nion. Barne ministroa informatuko dugu eta ez duzu arazorik izango. Ondoren bere anaiak ekarri zuen maleta bat diruz betea, lehenbizikoak 1,5 milioi euro zituela esango nuke, gehienak 500eko billeteak, 200eko batzuk ere bai”.\nBiharamunean Afriqiyah konpainiaren hegaldian egingo du Tripoli-Paris bidaia. Aireportuan, inolako arazorik ez maleta aduanatik pasatzeko gainerako bidaiarien artean. Handik autoa hartuta Barne ministeriora. Atarian izena emanda zuzenean kabinete-buruarengana, maleta handia entregatzera.\nTakieddinek bi maleta gehiago eraman zituen Tripolitik Parisera, denetara bost milioi euro. Sei urte geroago, al Kadafi hil, gerrarekin bere erregimena desegin eta Libia hondamendi erabatekoan murgildu ostean, maleten bidaltzaile Abdallah Senoussik Nazioarteko Auzitegi Penalaren aurrean berretsi zituen kopuruok, baina ñabardura garrantzitsu bat erantsita: diru hura ez zen bi herrialdeetako zerbitzu sekretuen arteko inolako konponketatarako, baizik eta zuzenean Nicolas Sarkozyri Frantziako lehendakaritzarako kanpainan laguntzeko.\nTakieddinen lekukotasunagatik izan balitz, erraz baztertu ahal izango zuten dena Sarkozyren kontrako operazio bat baizik ez dela diotenek. Azken finean, lehendik beste hainbeste ustelkeria kasutan inplikatutako agentea da Takieddine, batik bat armen salerosketan hainbeste aldiz bitartekari lana egin duena. Baina Arfi eta Laskek beste lekukotasun eta batik bat dokumentu askorekin berretsi dute hark esana, Kadafiren eta Sarkozyren arteko harremanen panorama oso bat marrazteraino.\nEz da Sarkozy, Frantzia da\nKazetariek aipatzen duten agirietako batek, epaileek egiazkotzat daukatenak, eskaintzen du eskandaluaren neurria: Libiako zerbitzu sekretuen buru Moussa Koussak Sarkozyri 50 milioi emateko erabakia apuntatu zuen bere oharretan. Ordainketa guztiak ez daude dokumentatuta, baina bai batzuk, Saudi Arabia edo Malasiatik barrena jauzi eginez iristen direnak Pariseraino. Diru horiek agertu dira gero aipatu Guéanten edo 2005etik 2007ra lehen ministro izan zen Dominique de Villepinen sakeletan, zenbait erosketaren fakturekin erakutsi denez.\nDiru asko, beti billetetan, eta nonbait gorde beharra zegoena. “2007an –diote kazetariek– Sarkozyren kanpainako zuzendari zen Claude Guéantek kutxa blindatu bat alokatu zuen Parisko banku batean, eta kutxa handia nahi zuenez, eman zioten bat gizona zutik sartzeko adinakoa”.\n2005etik 2007ra bitartean Frantziak eta Libiak adiskidetasun handiko bolada bizi izan zuten. 2007ko abenduan 6 eguneko bisita ofizial arrandiatsua egin zuen Libiako liderrak Frantzian. Al Kadafiri komeni zitzaion nazioartean estatu paria moduan zeukan isolamendua hausteko, eta itxurazko maitasun hura garesti ordaintzeko adina diru bazeukan. Bide batez Abdallah Senoussik Frantziako auzitegietan 1998an hegazkin baten kontrako atentatuagatik –170 hildako– zeukan auzia ere askatu nahi zuen. Frantziak berriz Libiari saltzeko asko zeukan, armak bezala teknologia edo zernahi material.\nHandik laster iritsiko zen gerra, ordea, 2011n. Arrazoi asko aipa daitezke Libiako matxinadaren eta gerraren pizgarri. Baina zer behar zeukan Sarkozyk Libian hain erasokor jokatzeko? Egia, gerra bat beti ondo datorkio aginteari eutsi nahi dion lehendakari bati, eta hauteskundeak 2012an ziren. Baina, gainera, horrelako gerra nahasietan beti dago arriskua dokumentazio eta froga minberak gordelekuetatik aterata galtzeko, edo komeni ez den norbaiten eskuetara iristeko; ondorioz, hobe norbera okupatzea gera daitezen.\nLiburuak, ordea, ez die errua soilik Sarkozy, Guéant, eta enparauei gaineratzen. Erakutsi nahi dute ustelkeria Estatuaren bihotzean dagoela sartua. Frantziako pertsonalitate gorenek Errepublikaren atal ilunenak utzi dituzte fidatzekoak ez diren Takieddine bezalako pertsonen eskuetan. Eta gero dena konplikatzen denean abandonatu egiten dituzte Estatuak egin ezin dituenak egiteko balio duten horiek: diruz betetako maleten eramaileak, berdin paradisu fiskaletan inbertitzeko edo armen salerosketen komisio ezkutuak ordaintzeko.\n“Lobby militar-industriala badago Frantzian ere” diote kazetariek. “Erakutsi nahi izan dugu jokabide berak, eta protagonista berak, aritu direla jokoan gutxienik Balladurren garaietan hasita [Mitterranden bigarren lehendakaritzan, 1993-1995] Sarkozyrenganaino”.\nIrakurleak galde lezake, arrazoiz, hori horrela izanik nolaz iritsi diren informaziook publiko zabalarenganaino, berandu bada ere. Menturaz lobby militar-industrialak erabaki duelako Sarkozy bera ere aski zukutu ostean ostikadaz kanporatzeko garaia dela?\nZeren eta sekretuak gorde behar direnean erruki gutxi baitute aginte erreal horiek. Libiako petrolio ministro ohi Choukri Ghanem, Sarkozyrentzako diruen lehen erreziboen egilea, 2011n matxinoetara pasea, itota azaldu zen Vienan Danubio ibaian 2012an.\nKanal hauetan artxibatua: Ustelkeria | Frantzia | Libia | Euskaldunen aurkako erasoak\nZardoya-Otis enpreasako langileek bi eguneko greba iragarri dute uztailean, estatu mailan 16 lankideren kaleratzea salatzeko


Anboto Sakonako igoera | Euskal-Herria.Org\n»Anboto (mendi) »Anboto Sakonako igoera (ibilbidea) »Bentaneta (leize) »Mariren koba (leize) »Gerriko koba (leize)\nArrazolako herrigunetik habiatuta, berau inguratzen duen errepidean behera egingo dugu metro batzuk. Eskuinetarako bihurgune zabal baten bukaeran, errepide hau utzi eta Aurrekoetxe, Beti eta Aldeko baserrien eskuinetik doan bidea hartuko dugu. Bide hau hilerriaren ondotik pasatzen da, eta Anditze baserrian bukatzen da. Baserri hau baino pixka bat lehenago, langa zeharkatu eta bidezidor batean gora egingo dugu telekomunikazio antena batetara iritsi arte.\nGaztainadi batetara iristerakoan (40’), bidegurutze batekin egingo dugu topo: bidea jarraituz ezkerrera Anbotora (1h20’); eskuinera Larranora (50’). Toki honetan, Anboto Sakona izenaz ezagutzen den bailara aldapatsuaren barrenean gaude. Bailara honetan gora egin behar dugu ia tontorreraino.\nBideari jarraituko diogu beraz, ezkerrerantz. Tarte lau baten ondoren bideak eskuinerantz egiten du aldapan gora. Hemendik aurrera bidea ez dago hain zapalduta, baina tarte batean arazorik gabe jarraituko dugu sigi-saga igotzen.\nZertxobait gorago bidea bidezidor bihurtzen da. Frailia haitzaren gainaldera doan bidea alde batera utzita zuzen gora jarraituko dugu. Sigi-saga amaigabean altuera irabaziz joango gara, harik eta bidezidorrak ezkerrerantz egiten duen arte, gandorra gainditu eta ipar-ekialdeko aurpegira pasatzeko (1h50’). Tarte honetan, asko nabarmentzen ez den bidezidorra eta haitzetan dauden markak arretaz jarraitzea komeni da, bide aproposenetik ibil gaitezen.\nIpar-ekialdeko aurpegian gaudela, bi aukera ditugu, zuzenean tontorrera igotzea, edo aurretik Mariren koba bisitatzea. Mariren kobara joatea erabakitzen badugu, ekialderantz joko dugu gutxi antzematen den bidezidor bat jarraituz, ipar-ekialdeko aurpegia alderik alde zeharkatzeko. Hasieran metro batzuk jaitsiko ditugu, baina ondoren tarte lau bat izango dugu haitz leun baten azpialdetik goazela.\nTarte hau kobazulo baten ahoan bukatzen da. Hau ez da Mariren koba, hego-ekialdeko aurpegira igarotzea ahalbidetuko digun berezko pasabide bat baizik. Gerriko koba du izena. Kobazuloa zeharkatuta, erabat bertikala den hego-ekialdeko aurpegiaren erdian dagoen erlaitz batean aurkituko dugu gure burua, Artaungo Sakona izena duen bailaratxoa baino 200 edo 300 metro gorago.\nErlaitzean aurrera egiten duen bidezidor estutik jarraituko dugu. Pasarte txar bat bakarrik dago. Ikusi ez arren antzematen den altuerak zirrara eta beldurra eragiten badigu ere, helduleku onak daude, eta kontu pixka batekin arazorik gabe gaindituko dugu.\nMARIREN KOBA (2h10’)\nErlaitzetik jarraituz laster Mariren kobara iritsiko gara. Misterio eta magiaz betetako tokia. Ohiturek eta antzinako sinesmenek agintzen duten bezala kobazuloan aurreraka sartuko gara, eta atzeraka irten, Mariri begirunez.\nEtorritako bide beretik itzuliko gara Anboto Sakona eta ipar-ekialdeko aurpegiaren arteko gandorra harrapatu dugun tokira arte (2h30’), eta orain bai, zuzen gora egingo dugu minutu gutxiren buruan Anbotoko tontorrera iritsiz.\nANBOTO (1331 m.; 2h50’)\nItzulera bide ezberdin batetik egingo dugu. Lehenik eta behin Anbotoren hegoaldean dagoen Zabalaundi edo Anbotoste lepora jaitsiko gara. Horretarako tontorretik ekialderantz joko dugu, Zabalaundirantz jausten den malda malkartsuari begira, harri-pila batzuekin eta marra gorriz adierazita dagoen bidezidorra aurkitu arte.\nOso jaitsiera aldapatsua da, eta pausu bakoitzak arreta handia eskatuko digu. Bustia baldin badago arriskutsua izan daiteke. Aldaparen erdi aldean, bide bazterrean kobazulo txiki bat aurkituko dugu. Ez da beste munduko ezer, baina ezkutuan dagoen zerbait aurkitzen lagunduko digu. Oso gertu dugun gandorrera urreratzen baldin bagara, gandorra alderik alde zeharkatzen duen eta hego-ekialdeko aurpegira begiratzen duen Bentaneta begia aurkituko dugu.\nZABALAUNDI (880 m.; 3h30’)\nZabalaundi lepora iristean, aterpera gerturatu gabe, ezkerrerantz doan bidetik joko dugu, haitzen barrenetik. Tarte labur batez pagadi bat zeharkatuko dugu, eta ondoren, Andasto Anbotorengandik banatzen duen bailararen ikuspegi ederra eskainiko digun haitzezko irtenune batetik pasatuko gara.\nBidezidorrari jarraituz Anbotoren hego-ekialdeko aurpegiaren azpialdetik pasatuko gara, Artaungo Sakonatik, alegia. Mariren kobaren bila gorantz begiratuko dugu, lehen nondik ibili garan antzeman nahian. Bentaneta begia aurkitzen errazagoa izango zaigu.\nZertxobait aurrerago ipar-ekialdeko aurpegira pasatuko gara, eta aldapa handiagoarekin jaisten hasiko gara, sigi-saga, haitz, belar eta txilarrez estalitako maldan behera. Arrazola begi bistan dugu.\nAldaparen barrenean langa bat gainditu eta zenbait zuhaitzez babestutako lepo txiki batetara iritsiko gara. Ezkerrerantz bide bat abiatzen da. Bertatik joko dugu, eta laster Atxekoa baserrira irtengo gara. Maldan behera errepidea jarraituz minutu gutxitan Arrazolara iritsiko gara ibilaldi eder honi bukaera emanaz (4h30’).\nGehi Izpizte eta Andasto\n2008, urria 20 - 10:49 — JFdeA\nAnbotorako igoera eta jaitsiera zoragarri horri.\nZoragarria arrazoi ezberdinetatik. Bat, esaterako, igande honetan gorantz nihoala artzainekin topo egin nuen aldapa malkartsu horretan. Gogorarazi ninduten Careseko artzainak.\nZabalandira helduta animatzen zaituztet Izpiztera jotzea. Bertatik bertara dago, eta Aramaio bailaraz gozatzeko aukera paregabea ematen du.\nBuelta Andasto bailarako galtzada zaharretik eginez gero, aintzinako pagadiaz disfruta ahal izango duzue, eta udazkenean izanik are eta gehiago.\nGuztira bost bat orduko ibilaldia da.


Ohiko galderak Identifikazio zenbakia: 900007982\n2018ko urtarrilaren 5ean, KIABi atxikitako enpresaburu batek eragiketa bat egin zuen beste enpresari batekin, 5.000 euroko zenbatekokoa. Faktura 2018ko otsailaren 1ean jaulki zuen. Hala ere, 2018ko irailaren 15a arte ez zuen faktura kobratu eta ordainketa banku transferentziaz egin zen. Noiz eta nola erregistratu behar dira eragiketa horiek?\n2018ko otsailaren 1eko datarekin jaulkitako fakturaren berri eman beharko da, 4 eguneko epean (otsailaren 7ra arteko epean). Fakturaren berri Jaulkitako fakturen erregistro liburuan jasotzen denean, araubide bereziaren “07” gakoa adierazi beharko da.\nFaktura kobratutakoan eta kobratzen denetik egutegiko lau eguneko epean, informazioa eman beharko da Jaulkitako fakturen erregistro liburuko kobrantzen atalean eta, gainera, jatorrizko fakturaren identifikazio zenbakia adierazi beharko da: kobrantza data, kobratutako zenbatekoa, bankuko kontua edo kobratzeko era.


Fontes Linguae Vasconum aldizkariaren 50. urteurreneko kongresuaren argitalpena kalean | Soziolinguistika Klusterra\nAccueil » Fontes Linguae Vasconum aldizkariaren 50. urteurreneko kongresuaren argitalpena kalean\nFontes Linguae Vasconum aldizkariaren 50. urteurreneko kongresuaren argitalpena kalean\nLun, 2020-11-09 16:43\n2019an 50 urte egin zituen Nafarroako Gobernuaren Vianako Printzea Erakundeak argitaratzen duen Fontes Linguae Vasconum: studia et documenta euskal hizkuntzalaritzako aldizkariak. Urteurrenaren harira egindako kongresuan landutako edukiak liburu bihurtu dituzte orain.\nHorren gorazarre, liburu honek gaur egungo euskal hizkuntzalaritza- eta literatura-ikerketa zertan den erakutsi nahi du. Eskarmentu handiko ikertzaileek eta belaunaldi berriek bat egin dute argitalpen honetan, besteak beste, dialektologia, hizkuntzaren didaktika, filologia, gramatika teorikoa, hizkuntz tipologia, hizkuntzalaritza historikoa, itzulpengintza, literatura, onomastika eta soziolinguistika hizpide dituztela.\nBERBEKIN proiektuaren harira, "Ahozko euskararen erabilera eskolan. Gako zenbait irakasleen prestakuntzarako" aurkezpena eginda, artikulua idatzi dute Ines Garcia, Olatz Bengoetxea eta Josune Zabalak. Herri bereko ikastetxeetan hizkuntzakoak ez diren irakas-saioak grabatu dira ahozko erabilerarekin lotutako alderdiak aztertzeko eta irakasleen prestakuntzan erabiltzeko. Hauexek behatu dira, besteak beste: irakasgaien izaera eta elkarrekintza motak, keinu didaktikoak eta irakas-estiloak edo irakasleen-ikasleen arteko elkarrekintza kudeatzeko modua.\nLiburua eskuragai dago ondorengo esteka jarraituta:


Usurbilgo Udalak izena duten herriko kaleak identifikatzeko 70 plaka inguru jarriko ditu – Usurbil Eginez\nUsurbilgo Udalak izena duten herriko kaleak identifikatzeko 70 plaka inguru jarriko ditu\nUsurbilgo Udalak kaleratu duen adibidea\nUsurbilgo Udalak jakinarazi du izena duten kaleetan identifikazio-plakak jarriko dituela, batez ere etxeen helbideak edota atari zehatz baten bilaketa errazteko asmoz. Udalak herri osoko kaleetan jarri nahi ditu, izena duten kaleetan. Horretarako baina, aurrez komunitateen baimena eskuratu beharko da.\nPlakak jartzeko baimen-gutunak\nUdalaren esanetan azterketa eta aukeraketa teknikoa egin da plakak ahalik eta egokien kokatzeko. Egunotan baimen-gutunak bidali dira komunitateetara, plaka jartzeko baimena eskatzeko.Baimena emateko, bi hilabeteko epea jarri du Udalak.\n70 plaka inguru\nBaimen guztiak lortzean, Udalak kontratatutako GIROD enpresa arduratuko da plakak kokatzeaz. Plakak jartzerakoan kalteren bat sortuz gero, Udalak hartuko du bere gain erantzukizuna eta konponketa. Guztira, 70 plaka inguru jartzea aurreikusten da.\nPosted on 2019/05/29 2019/05/29 by usurbileginezPosted in Orokorra\nAurrekoa Aurreko sarrera: Ostiralean euskal presoen eta iheslarien eskubideen aldeko elkarretaratzea eta Olatz Lasagabaster zoriontzeko talde argazkia\nHurrengoa Hurrengo sarrera: Andatza M.K.T.k bi txango antolatu ditu ekainaren 9rako eta irailaren 21-22rako


Harri hautsiak poema-bilduma prestatzen ari zela ezagutu genuen Gabriel Korta Rekarte poeta. Egunero idazten zuen, horretara emana zegoen, pentsio txiki bat jasotzen baitzuen eta bizimodu apal batean, indarrak idaztera eta irakurtzera zuzentzen zituen.\nBeti poesiari emana, hitz lauz apenas idatzi zuen. Auden poetaren euskal itzulpena astiro, oso astiro, irakurri zuen, eta benetan zirrara eragin zion. Era berean, Paul Eluard, Andre Breton, eta beste poeta batzuk gogo handiz irakurri zituen. Euskal poeten artean Joxean Artze, Xabier Lete, Gabriel Aresti aipatzen zituen, besteak beste. Joxean Artzerekin harremana izan zuen eta asko miresten zuen Kortak usurbildar olerkaria eta honen lana. Jakina, ez zen aipatutako egile horietara mugatzen, maiteak zituen klasikoak ere, Dao de Jing, Lao Zi-rena, eta Epikuro-ren lan guztiak, arretaz eta xehe irakurriak zeuzkan, esaterako. Aldiro irakurtzen zuen bere oso gustuko filosofoa ere, Friedrich Nietzsche, beti sakona iruditzen zitzaiona. Maiz itzultzen zen harengana, haren idatzietara.\nBere burua komunistatzat zeukan, gaztetan militantea izana zen, eta gizarte-auziaren kontzientzia handia zeukan. Gizartearen maila-banaketa argi zekusan: Lunpena, herri xehea, burgesia txikia eta burgesia handia. Baita ere, gizartean eragina duten beste eragileak aztertuak zituen: sexua, arraza, ideologia, adina…\n“Estigma” hitza maiz aipatzen zuen, berarengan bizi izan baitzuen. Bizitzan zehar gaixotasuna izan zuen, denborarik gehienean medikamentuekin ongi kontrolatua, baina batzuetan osasun-etxean ingresatzera eraman zuena. Gaixotasunaren eraginez harreman asko aldatu zitzaizkion. “Psikiatrizatuen” taldean egon zen hainbat urtez, eta bazterkin kontzientzia izan zuen beti, pertsona markatua zela, eta jendeak bazter uzten zuela. Berak onartzen zuen, halere, bakartzeko joera zeukala, bere baitan egotekoa, eta aldi berean “nola behar ditudan besteak” zioen.\nBADAGO HARITZ BAT/Bideak narama/nire mendira,/badago haritz bat;/lore txiki eta ezkurren artean,/bere gerizpea/ez da niretzako soilik./Oi! Nola behar ditudan besteak…\nBakartze eta gizarteratze horren arteko kontraesana garbi-garbi aitortzen zuen, bazekien kontraesankorra zela, denok garen bezala.\nGabriel Kortaren idazkera soila da, hitz zailik gabea, eta ulergarria. Irakurle batzuen aburuz, erabiltzen zituen gaiak tristeak ziren, eta idazlearen bizitzaren isla izanik, ez da harritzekoa ere\nGabriel Kortaren idazkera soila da, hitz zailik gabea, eta ulergarria. Irakurle batzuen aburuz, erabiltzen zituen gaiak tristeak ziren, eta idazlearen bizitzaren isla izanik, ez da harritzekoa ere. Gai mamitsuak erabiltzen zituen bere olerkietan, erroetara jotzen zuen, eta muinetik mintzo zitzaion munduari. Gaztetako lehen liburuak (Isiletik eta Okaranak 1986) Lur eta Susa argitaletxeekin atera zituen, hurrenez hurren, eta gero urte mordoxka argitaratu gabe egon ostean, bera autore-editore aritu zen lan guztietan. Bere pentsio txikitik pixkanaka aurrezten zuen dirua eta behar adina biltzen zuenean liburua egiteko, aurrekontua eskatzen zuen inprimategian. Zarauzko Itxaropena inprimategira gustura egiten zuen itzulia; beti ongi hitz egiten zuen hango jendeaz. Ondoren liburua aurkeztu, elkarrizketa bakan batzuk egin eta kritikarien erantzunari itxaroten zion, egunkarietan.\nHarri Hautsiak liburuan bi olerki musikaturik atera zituen (Bertsotxo batzuen hazkureak -ezkur aletxo bati- eta Mendi, lahar eta baso), partiturekin, Jon Goenagak eginak eta aurkezpenean pianoan emanak. Ondoren errezital batzuk etorri ziren. Jose Luis Padronen hitzaurrea dakar liburu horrek.\n2017an Maitasunaren indarra liburua aurkeztu zuenean, Donostiako Garoa liburu-dendan, Itziar Navarro gitarra-jotzaileak lagundu zion errezitaldi hartan.\nHatsa elkarteak, Senperen, antolatzen duen urteko poesia antologian parte hartzen zuen, oso gogo onez, eta beste olerkari batzuentzat bezala, Hatsa zen uharte bakarra, bakardade literarioaren itsasoan. Auxtin Zamorak gidatu eta artaz egindako liburuetan atsegin handiz parte hartzen zuen, eta ahal zuen heinean, urteko liburu aurkezpenera joaten saiatzen zen. Hatsa elkarteko kide asko ezagutu zituen eta horrek zabaldu zion bere harreman-sarea, besteak beste. Zumarragako ilunabar literarioan parte hartu zuen. Errenteriako Zintzilik irratian hainbat saio egin zituen, poesia errezitatzen bezala mahai-inguruan. Eta horri esker, grabaturik geratu dira, Gabrielen ahotsean, hainbat olerki eta kanta-hitz.\nNeuk batzuetan, esan ohi nion, erdi-brometan: “Hiru zarete, hiru: Gabriel Aresti, Gabriel Celaya eta Gabriel Korta”. Eta irribarre egiten zuen. Baina existitu al zen benetan Gabriel Korta izeneko olerkaria? Gutxi batzuontzat asko existitu da Gabriel Korta, eta asko batzuentzat ez da existitu batere. Zorionez, hor dira haren liburuak, irakurri nahi dituenarentzat. Eta ondorengo belaunaldientzat.\nAzken urteotan Hurkoa elkarteak lagundu dio egunerokoa kudeatzen. Esan gabe doa senitartekoek pazientzia handiz lagundu diotela beti, ez baita izan erraza Gabrielekiko harremana inorentzat. Ezta lagun izan garenontzat ere\nDiot liburuaren aurkezpena Zintzilik Irratian egin zuenean eta olerkiak grabaturik utzi, honako sarrera hau egin zuen: “Sinesten dut arima sentiberek badakitela non dagoen poesia eta non hautsa, apaletan eta altzarietan utziko dut oraingoz denboraren menpe oraingoz azkenengoa. Nik poesia eskaini nahi dizuet. Bizitzak ematen dizkigu poemak, berri onak bezala, ez naiz azpietan gordeko xomorroak bezala. Poema hauek ditut zuei eskaintzeko. Aurrerantzean zuek izango zarete epaileak. Ez dago nire esku, zeren nire iritzia oso subjektiboa baita, jakin irakasle gehienek ez zutela nigan ikasminik sortu. Beraien errua izan zen. Ez da zilegi. Nik nire borondatez ikasi dut dakidana, dakidan gehiena, traumatikoak izan ziren nire ikasketak. (gauza bat da homosexualitatea onartzea eta bestea da traumatizatuta egotea asunto horrekin, praile nazkagarri batek ez ninduelako bakean uzten, sexu-gehiegikeriak jasan nituen. Traumatsuak izan ziren neure ikasketak) Ni naiz izan nahi nuena, txarrerako eta onerako. Zorionezkoa ez zen poema bat egin nuen. Errekak eraman zuen musika eta guzti. Gero poesiari heldu nion, haur batek bere amaren eskuari heltzen dion bezala. Gaztea nintzen eta nire burua poeta bezala autodeterminatu nuen (autodeterminatu herriak egiten dira, baina ematen badizute lizentzia poetikoa, poeta bezala autodeterminatu nuen neure burua). Beti notatxoak jasotzen nituen karpetatxoan. Gehiago zen sentitzen nuena idazten nuena baino. Beste askok bezala, garaiak baitziren ziren bezalakoak, klandestinoa izatea erabaki nuen. Nik nire karpetatxoa nirekin neraman beti, poesiaz betea. Eta azkenik, espero ez nuen bide triste batetik iritsi nintzen poeta bat bezala bizitzera. Hamazazpi urte nituenean poesia izan zen nire nortasun eta nire askatasun espazio propioa. Ez al da ba horrela? Ni, hasi nintzen kantak egiten, eta konturatu nintzen neuk kantatzea baino nahiago nuela beste batek kantatzea eta nik letrak egitea. Ez dakit zergatik hori buruan sartu zitzaidan eta nire musika egin nuen momentu horretan, utzi bakean, musika galdu egin nuen. Nik bakarrik ezin nituen kantak egin. Hori izan zen nire lehen poesia pausoa. Gero poesiari jarraitzeko, sakontzeko eta aurrera jarraitzeko. Hori nahi nuelako. Poesia arma bat dela esaten dute, ez desestimatu poetak, ez desestimatu inor, poesia aberastasuna da eta, karisma izatea, hori beste kontu bat da”.\nAzken urteotan Hurkoa elkarteak lagundu dio egunerokoa kudeatzen. Esan gabe doa senitartekoek pazientzia handiz lagundu diotela beti, ez baita izan erraza Gabrielekiko harremana inorentzat. Ezta lagun izan garenontzat ere.\nOh, Gabriel, hire poemako siriarra bezala, denetatik, denengandik partitu haiz!\nGabrielen heriotzean, Zintzilik Irratiak, Errenteriakoak, bere webgunean, Diot audio-liburua entzuteko aukera ematen du, egileak bere ahotsez grabatua. Irrati librea, Gabriel bera bezala, hari batetik zintzilik, Gabriel bera bezala.\nHark oinordetzan utzi dizkigu liburu hauek: Isiletik (1980), Okaranak (1986), Harri hautsiak (2002), Laugarrenak lau –aurreko hiru liburuak gehi Testigantza– (2010), Diot (2013), Elurra galtza motzetan (2012), Maitasunaren indarra (2016). Mila esker, Gabriel.\nErrusiatik bidalitako bi hegazkin bete laguntza humanitario iritsi dira Kubara


Nortzuk gara - JIAXING INDUSTRIAL GROUP CO., LTD.\nASA Erretxina sintetikoaren teilatua\nTeilatu fitxa gaztelaniaz\nErroma motako teilatua\nPvc teilatuaren orria\nPvc estalki trapezoidala\nPvc teilatuzko xafla korrugatua\nHorma bikoitzeko PC hutsa\nHiru hormako ordenagailu hutsa\nLau hormako ordenagailu hutsa\nGeruza anitzeko PC hutsa\nKristalezko PC orri hutsa\nEmbossed PC orri sendoa\nPC laua orri sendoa\nFRP beira-zuntzezko xafla intermitentea\n10 urte baino gehiagoko esperientzia dugu plastikozko teilatuetan eta hormako paneletan\nJIAXING INDUSTRIAL GROUP CO., LTD.1998an sortu zen eta plastikozko (PVC / FRP / PC) estalkien eta hormako panelen fabrikatzaile nagusia da Txinan. 10 urte garatu ondoren, gure enpresak 6 milioi metro koadro inguruko produkzio ahalmena du eta Asiara, Afrikara, Europara, Hego Amerikara, etab. Eta Indiara, Kanbodiara, Ekuadorra, Kolonbiara, Venezuelara, Mexikora esportatu du. laudorio ugari jaso, eta urtero hornidura kontratua lortu zuen.\nKalitate oneneko zerbitzua eskaintzea\nIrtenbide profesionalen hornitzaile garenez, eraginkortasunez konpon ditzakegu gure bezeroentzako bero-froga, azido korrosioa, argi transmisioa eta iragazgaiztea. Bezero berria edo zaharra izan, betirako zerbitzatuko diogu bezeroari, adibidez, produktuak arazoren bat baldin badu, doan ordezkatuko da eta behin betiko bermea. Gaur egun, hileroko esportazioa 50 edukiontzietara iritsi da.\nProduktu ugari eskaintzen ditugu, hala nola, erretxina sintetikoaren teilatua, PVC teilatua, FRP gardena estalkia, polikarbonatozko xafla, metalezko teilatua, Sandwich panela. biltegi industriala, nekazaritza etxea ， eguzkitegia, negutegia eta abar.\nJX marka jogging eta xmitterrez osatuta dago. Bere esanahia: footing kirola da. Pertsona bat bizitzan korrika egiten ari denean, pilaketa luze baten ondoren bakarrik ikusiko du distantzia gero eta urrunago dagoela, eta azkenean xmitter bezala ausart joango da aurrera. gure lanak aurrera egin eta bezeroei zerbitzu iraunkorra eta kalitate onena eskain diezaiekeela esan nahi du.\nSortu zenetik, gure enpresak garapen profesionala egin du "profesionaltasuna, kredibilitatea, berrikuntza eta irabazteko estrategia" negozioaren filosofiarekin! Talde profesional baten mende, produktuen diseinu eta garapen gaitasun apartak, kalitate handiko produktuak, irtenbide berritzaileak eta zerbitzu sorta osoa, kostu eraginkorrena duten produktuak eskain ditzakegu zuretzat.\nBihotzez ongi etorria ematen diegu bezero berriei eta zaharrei negozioen negoziazioa, komunikazioa eta baterako garapena lortzeko!\nErretxina sintetikoaren baldosen atzeko plano teknikoa\n2020ko abenduaren 11n\nErretxina sintetikoaren baldosaren abantailak\n113 aretoa, F6, Xuelian Road 16. zenbakia, Wanxin kalea, Dongli auzoa, Tianjin ， Txina\nTel .: 86-18522400532


Eskualdeko Hiri Garraioaren zerbitzua murriztu egingo da ostiraletik aurrera, eta jaiegunetako ordutegia aplikatuko da | Mancomunidad de la Comarca de Pamplona\n%42 murriztuko da lanegun bateko zerbitzuarekiko\nAtzo arte jasotako bidaia-datuak aztertu ondoren –lanegun baliokide baten aldean, erabilera %88 gutxitu dela erakusten dute–, Mankomunitateak murriztu egingo du Eskualdeko Hiri Garraioaren zerbitzua ostiraletik aurrera eta jaiegunetakoa aplikatuko du. Horrek, hain zuzen, ekarriko du lanegun batekiko %42 murriztea zerbitzua.\nEdonola ere, salbuespen hauek aipatu behar dira:\n23. lineak (Cordovilla-Olloki), ordu bateko maiztasunarekin, lanegunetako ordutegiari eutsiko dio. Hortaz, zerbitzua 06:35ean hasiko da Cordovillan, eta 06:25ean, Ollokin.\n4., 7., 8., 12., 17., 18., 21. eta 25. lineek aurreneko zerbitzuetako ordutegiak aldatuko dituzte, ordutegi hori aurreratuz buru batzuetan, jaiegunetan zehaztuta daudenekiko. Hauek dira, zehazki:\n4. linea (Barañain-Atarrabia), irteera 06:20an Uharteko luzapenean.\n7. linea (Atarrabia/Txantrea-Barañain), irteera 06:32an Marcelo Celayeta etorbidean (4aren parean).\n8. linea (Nafarroako Blanca plaza-Buztintxuri), irteera 06:40an Santa Luzia kalean, eta 06:42an, Santa Luzian.\n12. linea (Ermitagaña-Mendillorri), irteera 06:25ean Ramón Aguinaga kalean, eta 06:30ean, Olatz Kontzejuaren kalean.\n17. linea (Berriozar-Mutiloa), irteera 06:30ean Berriozarren, eta 06:30ean, Mutiloan.\n18. linea (Zizur Nagusiko urbanizazioa-Sarriguren), irteera 06:25ean Sarrigurenen.\n21. linea (Zirkularra, ekialdea: Hirigunea-Antsoain), irteera 06:30ean San Ignazio etorbidean.\n25. linea (Vianako Printzearen plaza-Multiloa), irteera 06:30ean Mutiloan.\nGainera, gogora ekarri behar da 24. linea (Zirkularra: Donibane-Azoka) bertan behera utzita dagoela, azoka bera ere hala baitago.\nGerta liteke salbuespen horiek beste linea batzuetara hedatzea, eskaeraren bilakaera aztertzen joatean, eta, horrenbestez, gomendatzen da maiz kontsultatzea garraioaren informazioa ematen duen webgunea (www.infotuc.es), “Tu Villavesa” aplikazio mugikorra eta Mankomunitatearen Twitterreko kontua (@MCP_info).\nHauek dira ostiraletik aurrera hartuko diren beste neurri batzuk:\n1- Edukiera handiko autobusak (artikulatuak) erabiliko dira okupazio handieneko lineetan. Gainerako lineetan, autobus artikulatuak erabiliko dira beharrezkoa den eta operatiboki ahal den neurrian.\n2- Beharrezkoak diren lineak indartuko dira puntako uneetan, bidaiariak pilatzea saihesteko, eta errefortzu-ibilgailuak edukiko dira, zain, zerbitzuren bat ustekabean sendotu behar bada.\nAutobusak hobeki erabiltzea bultzatzeko, gomendatzen da bidaiak –alarma-egoera izendatzean baimendutako arrazoiengatik egin behar diren bidaiak– ahal den heinean haraneko orduetan edo ordu lasaietan egitea (09:00etatik 13:00etara eta 16:00etatik aurrera).\n3- Segimendurako neurri moduan, TCCk (EHGaren zerbitzuaren enpresa kontzesioduna) egunero aztertuko du linea desberdinetako okupazio maximoa goizeko puntako orduan 09:00ak arte.\nGaueko zerbitzuari dagokionez, aste barruko zerbitzua aplikatuko da (astelehenetik ostegunera eta jaiegunak), gutxi gorabehera 24:00etan amaitzen dena. Aldaketa hori, hain zuzen, gaur, asteazkena, gaueko zerbitzuan aplikatuko da jada. Jaiegunaren bezpera izatean, dena behar bezala joan balitz, larunbateko zerbitzua bezalakoa izango zen, 06:00ak arte, baina aste barruko zerbitzua izango du 24:00ak arte.\nBeste alde batetik, garraio-txartelaren birkarga egiteko, gogora ekarri behar da birkarga-sarearen establezimenduetako zati handi bat (jan-edanen dendak, prentsa saltzekoak, tabako-dendak…) herritarrei irekitzea baimendu dela alarma-egoeran.\nEHGko aldi baterako abonuen iraungitze-epea, bertan behera\nJakina denez, garraioko aldi baterako abonua aktibatzen da autobusean lehen ordainketa egiten denean edo erosi eta handik zazpi egunetara, eta aktibatzen denetik 30 egun naturalen epea igarotzen denean iraungitzen da. Osasuneko alarma-egoera aintzat hartuta, IMko lehendakariaren ebazpen baten bidez, martxoaren 14ko datarekin, bertan behera gelditu da egun horretatik aurrera erabiltzen ez diren aldi baterako abonuen ondoz ondoko 30 egun naturalen iraungitze-epe hori. Behin 463/2020 Errege Dekretuak edo, egokia bada, haren luzapenek indarra galtzen dutenean, aldi baterako abonuetako bakoitzean ukitutako denbora-epea konpentsatzeko beharrezkoak diren neurriak hartuko dira.


"Etxetik irten aurretik, hondartza nola dagoen begiratzea komeni da" - Bizkaiko Hitza\n“Etxetik irten aurretik, hondartza nola dagoen begiratzea komeni da”\nAstelehenean hasi zen hondartza sasoia Bizkaian. Elena Unzuetak esan du diputazioak sorospen eta garbiketa zerbitzuak egokitu dituela. Udalek dute bainua debekatzeko eta hondartza husteko eskumena.\n2020, ekainak 19 Bizkaia, Elkarrizketa 219\nJoan den astelehenean hasi zen hondartza sasoia Bizkaian. Eguraldiak ez du askorik lagundu, eta lehen egunotan ez da jende askorik ibili. Asteburuan ikusi beharko da maiatzean bezala hareatzak lepo betetzen diren edo diputazioak eta udalek hartutako neurriak eraginkorrak diren. Iraunkortasuna eta Ingurune Naturala Zaintzeko foru diputatu Elena Unzuetak (Zalla, 1973) ez du kezkarik agertu: “Etxeko lanak eginda ditugu. Marko orokor bat landu dugu aldundiaren eta hondartza duten udalen artean. Eta udal bakoitzak kontingentzia plan bereziak ditu, bere hondartzaren ezaugarrietara egokitzeko”. Hondartzain eta sorospen zerbitzua eta garbiketakoa dira diputazioaren eskumenak.\nUdal bakoitzak aparteko neurriak hartuko ditu. Adibidez, Bakiok iragarri du domeka eta jai egunetan ezingo dela eguzkirik hartu. Baina zein dira Bizkaiko hondartza guztietan bete beharreko neurri komunak?\nHondartzan dagoen jende kopuruaren kontrola da aurtengo berrikuntza nagusia. Hondartzainak eta sorosleak egongo dira hondartzan dagoen jende kopurua kontrolatzen. Kontuan hartu behar dugu osasun agintariek ezarritako distantziak eta neurriak bete behar direla, bai hareatzan bai uretan. Beraz, leku gutxiago izango dugu egoteko. Datu horiek megafonia bidez jakinaraziko dituzte unean-unean, eta, aldi berean, aldundiaren webgunean eta BizkaiUp aplikazioan ere jarriko dira. Semaforo baten antzeko sistema erabiliko dugu: berdez egongo da sartzeko lekua dagoenean; anbar koloreko, jende asko dagoenean; eta gorriz, hondartzara sartu ezin denean. Alde horretatik, orain arte izan ditugun banderekin batera, aurten anbar koloreko banderak ipiniko dira hondartzan egon daitekeen gehienezko jende kopurura hurbiltzen hasten denean. Megafoniaz ere adieraziko dute.\nHondartzan egoteko denbora hiru ordu baino gehiagokoa ez izatea aholkatu duzue.\nGomendioa hori da, hondartzan denontzako lekua egoteko. Megafoniaz oharra entzun edo bandera ikusten dutenean, hiru ordu baino gehiago daramatenek aukera izango dute hondartzatik joateko, beste batzuk sartu ahal izateko. Aholkua da, ezin da inor derrigortu hirugarren orduan joatera. Beste gomendio bat da koltxonetarik eta hamakarik ez eramatea, leku gutxiago okupatzeko. Eta 11:00etatik 20:00etara debekatuta egongo da kirola egitea hareatzan. Neurri hauek osasun agintarien gomendioen arabera hartu dira. Adibidez, duela aste batzuk esan genuen ez genituela dutxak eta iturriak uztail hasiera arte martxan jarriko, baina gero osasun agintariek esan digute komeni dela garbitasuna zorrotz mantentzeko, eta dagoeneko martxan daude.\nJende kopuruaren kontrola eta hondartzen garbiketa hain garrantzitsu direnez, zerbitzuak indartu dira?\nTaldeak martxan ditugu dagoeneko. Garbiketa urte osoan egiten da. Udarako neurri bereziak hartu ditugu. Gure garbitzaileek babeserako baliabideak izango dituzte. Hondakinak botatzeko edukiontziak irekiak izango dira, ukitu behar ez izateko. Protokoloak ere aldatu dira. Sorosleen postuetan, adibidez, ezingo da nahi duen guztia sartu. Banakako arta emango dute.\nBainua debekatu edo hondartza husteko aukerarik egongo da?\nUdalena da eskumen hori. Haiek ikusi beharko dute hondartza bakoitzaren unean uneko egoeraren arabera erabaki hori hartu behar duten edo ez. Aparkalekuak ixteko eskumena ere eurena da.\nBarnealdeko herri batean bizi den bizkaitar batek, beraz, badu arriskua hondartzaraino joan eta sartzeko lekurik ez izatekoa.\nGure web orrian edo aplikazioan begiratu dezake etxetik irten aurretik. Hori da gure gomendioa: joan nahi dugun hondartza hori zelan dagoen begiratzea komeni da. Agian, beste hondartza batera joatea egokiagoa da, edo bestelako planen bat egitea.\nBestelako plan horietako bat aisialdirako naturgune edo askaltegietara joatea izan daiteke. Maiatzean horietako batzuk ere jendez lepo ikusi ziren, pertsona arteko distantzia mantentzeko aukerarik ere ez zegoela.\nMaiatzean gertatutakoa nahiko erantzun normala izan zen. Hiru hilabete pasatu ditugu etxetik irten gabe, eta herritarrak askatasunez ibiltzeko irrikaz egon ziren. Gehienek jarrera ona izan zuten. Aldundiak 45 gune ditu, eta horietako garbiketa zerbitzuak indartu ditugu. Herritarrei eskatzen diegu zentzuz jokatzeko, birusa oraindik kalean dagoelako. Elkar zaintzea ezinbestekoa da. Beraz, distantzia mantentzea eta garbiketa ezinbestekoak dira. Halako guneetan beste horrenbeste: barbakoa eta mahaiak erabiltzean, kontuz garbiketarekin.\nParke naturalak izan daitezke beste aukera bat.\nGorbeiako, Urkiolako eta Arma-ñongo parketxeetan neurriak hartu ditugu. Esate baterako, antolatzen diren bisitak egokitu egin dira, jende kopurua kontrolatzeko. Bizkaiak duen eskaintza oso zabala da, eta badago non gozatu. Gure basozainak zaintza lanetan ibiliko dira, eta mendira goazenean haien aholkuak betetzeko eskatzen diegu herritarrei.


Arrazoimen praktikoaren kritika/II. Arrazoimen praktikoaren antinomiaren gaindipen kritikoa — Wikiteka\nArrazoimen praktikoaren kritika/II. Arrazoimen praktikoaren antinomiaren gaindipen kritikoa\n←I. Arrazoimen praktikoaren antinomia Arrazoimen Praktikoaren Kritika (1788) Immanuel Kant, translated by Ibon Uribarri\nII. Arrazoimen praktikoaren antinomiaren gaindipen kritikoa III. Arrazoimen praktiko hutsaren lehentasunaz espekulatiboarekin duen loturan→\n4176Arrazoimen Praktikoaren Kritika — II. Arrazoimen praktikoaren antinomiaren gaindipen kritikoaImmanuel KantIbon Uribarri1788\nII. Arrazoimen praktikoaren antinomiaren gaindipen kritikoa\nArrazoimen espekulatibo hutsaren antinomian munduko gertaeren kausalitatea ukitzen duen antzeko gatazka dago natur beharrezkotasunaren eta askatasunaren artean. Gatazka hori gainditu zen egiazko gatazka ez zela frogatuz, gertaerak eta horien kokalekua den mundua bera ere agerpen gisa (egin behar den bezala) ikusten direnean; zerizan ekile bat eta berberak agerpen gisa (bere barne sentsuaren aurrean ere) sentsuen munduan beti natur mekanismoaren araberakoa den kausalitatea daukanez, baina gertaera berberari dagokionez, pertsona ekilea aldi berean noumeno gisa ikusten den heinean (adimendu huts gisa, denboraren arabera determinagarri ez den izatean), horrek natur legeen araberako kausalitate haren determinazio-oinarri bat barnebil dezake, bere aldetik natur lege orotatik aske izanik.\nHemen aurrean dugun arrazoimen praktiko hutsaren antinomiarekin ere gauza berbera gertatzen da. Bi esakuneen artean lehena, zoriona lortzeko ahaleginak jaidura bertutetsuaren oinarria sortzen duela, erabat faltsua da; bigarrena, ordea, jaidura bertutetsuak halabeharrez zoriona sortzen duela, ez da erabat faltsua, baizik eta sentsuen munduko kausalitatearen forma gisa ikusten den heinean besterik ez, eta beraz, nik bertan izatea zerizan arrazoidunaren existentzia-modu bakartzat hartzen badut, orduan era baldintzatuan baino ez da faltsua. Baina nire izatea adimenaren munduko noumeno gisa pentsatzeko eskumena ez ezik lege moralean nik (sentsuen munduan) dudan kausalitatearen determinazio-oinarri adimenduzkoa ere badudanez, orduan ez da ezinezkoa jaiduraren etikotasunak lotura bitartegabekoa ez bada gutxienez bitartekotua (naturaren egile adimenduzko baten bitartez) eta, gainera, beharrezkoa izatea, kausa den aldetik, zorionarekin, sentsuen munduko ondorio den aldetik, baina lotura hori sentsuen objektu baino ez den natura batean ausazkoa baino ez da izango beti, eta ezingo du lortu ongi gorena.\nArrazoimen praktiko batek bere buruarekin duen itxurazko gatazka hori alde batera utzita, ongi gorena moralki determinatuta dagoen nahimen baten xede goren eta beharrezkoa da, haren egiazko objektua; izan ere, praktikoki ahalgarri da, eta azken horren maximek, horrekin euren materiaren arabera harremantzen direnek, errealitate objektiboa dute, hasiera batean etikotasunaren eta zorionaren loturan gertatzen den antinomia haren bidez topatu zena lege orokor baten arabera, baina gaizki-ulertze batengatik besterik ez, zeren agerpenen arteko erlazioa berbaitango gauzek agerpen horiekin zuten erlaziotzat hartzen baitzen.\nBehartuta baldin bagaude ongi gorenaren ahalgarritasuna, zerizan arrazoidun guztiei arrazoimenak euren desira moral ororen helburu gisa ezartzen dien hori, hain urrun bilatzera, hots, adimenduzko mundu batekiko elkarloturan, orduan bitxia izan behar zaigu antzinako eta egungo filosofoek zoriona eta bertutea oso proportzio egokian lotuta aurkitu izana dagoeneko bizitza honetan (sentsuen munduan), edo euren buruak limurtu izatea horretaz jabetu izateaz. Izan ere, Epikurok nahiz estoikoek zoriona, bizitzan bertutearen kontzientziatik sortzen dena, guztiaren gainetik ezarri zuten, eta lehenak ez zuen bere arau praktiko hutsetan bere teoriaren printzipioetatik ondorioztatuko litzatekeen jaidura baxua, argibideak emateko behar zuena eta ez ekintzarako, edo askok ulertu zuten moduan, gozamena adierazpena gustagarritasunaren zentzuan hartzean nahastuta, baizik eta ongiaren aplikazio interesgabea poz barnekoena gozatzeko moduen artean kokatzen zuen, eta plazeraren egitasmoan (beti kontent dagoen bihotza) kokatzen zituen joeren neurritasuna eta hertsapena, betiere filosofo moral zorrotzenak eska dezakeen moduan; baina estoikoetatik honetan aldentzen zen, hots, oinarri bultzatzailea plazer horretan ezartzen zuela, estoikoek ukatzen zutena, arrazoiz gainera. Izan ere, alde batetik Epikuro bertutetsuak akats bat egin zuen, orain ere jaidura moral ona izanik euren printzipioei buruz nahiko hausnarketa sakona egin ez duten gizonek bezala, hots, jaidura bertutetsua aurresuposatzen dute bertuterako bultzagaia lehenik eman nahi dien pertsonengan (eta egitatean pertsona zuzena ezin da zoriontsu sentitu, aurretik bere zuzentasunaz jabetzen ez bada, zeren jaidura hura urratzean bere pentsaerak egitera behartuko lukeen gaitzespenek eta norberaren buruaren madarikazio moralak bestela bere egoerak bilduko lukeen gustagarritasunaren gozo oro ostuko bailioke). Baina auzia hau da: zerk ahalbidetzen du lehenik halako jaidura eta pentsaera, horren izatearen balioa estimatzekoa, horren aurretik subjektuan ezin topatu ahal izango litzatekeenez oro har balio moral baten sentimendurik? Gizakia, bertutetsua denean, noski, ezin da pozik egon bizitzarekin ekintza bakoitzean bere zuzentasunaz jabetzen ez bada, egoera fisikoaren zoriona hain abantailatsua bazaio ere; baina hura lehenik bertutetsu bihurtzeko, eta beraz, hark bere existentziaren balio morala hain garai ezarri aurretik, goraipatu al zaio arimaren lasaitasun hori, zuzentasunaz jabetzetik sortzen dena, horretaz ohartu ez bada?\nBestalde, hemen beti ezkutuan sartzen den akats bat egiteko oinarria dago (vitium subreptionis) eta, era berean, ilusio optiko batena, egiten denaren autokontzientzian sentitzen denaren aldean, arituenak ere guztiz ekidin ezin duen ilusioa. Jaidura morala nahimenaren determinazioaren kontzientziarekin lotuta dago bitartegabe lege baten arabera halabeharrez. Baina desiramenaren determinazioaren kontzientzia beti horren bidez sortzen den ekintzan gustua hartzearen oinarri da; baina atsegin hori, gustu hori bere baitan, ez da ekintzaren determinazio-oinarria, baizik eta arrazoimenak egiten duen nahimenaren determinazio bitartegabekoa da atseginaren sentimenduaren oinarria, eta hark desiramenaren determinazio praktiko hutsa, ez estetikoa, izaten irauten du. Determinazio horrek barnean ekintzarako bultzada baten eragin berbera egiten duenez, desiratzen den ekintzatik espero den gustagarritasun sentimenduak egingo lukeen bezala, orduan erraz ikusten dugu geuk egiten duguna jasankorki baino sentitzen ez duguna bezala, eta bultzagai morala sentimenezko bultzatzailetzat hartzen dugu, betiere sentsuen (hemen barnekoaren) ilusio deitzen den horretan gertatzen ohi dena. Giza izaeran oso bikaina da bitartegabe arrazoimenaren lege huts baten bidez ekintzetara determinatua izatea, baita nahimenaren adimenduzko determinagarritasun horren alde subjektiboa zerbait estetikotzat hartzea eta sentimenezko sentimendu berezi baten eragintzat hartzea ere (izan ere, adimenduzko sentimendua kontraesan bat litzateke). Garrantzitsua da oso gure nortasunaren ezaugarri horri arreta eskaintzea eta arrazoimenak sentimendu horretan duen eragina albait hoberen lantzea. Baina, gainera, kontuan hartu behar da determinazio-oinarri moral horren bultzagai den aldetik goraipamen ez egiazkoen bidez, horri poz berezien sentimenduak oinarri gisa ezarriz (benetan ondorioak baino ez direnak), bultzagai benetakoa, egiazkoa, legea bera, erokeria faltsu baten bidez beheititu eta desitxura dezakegula. Begirunearentzat, ez zorionaren plazer edo gozamenarentzat, ezinezkoa da arrazoimenak oinarrian ezartzen duen eta aurretik doan sentimendurik izatea (zeren hori betiere estetikoa eta patologikoa izango bailitzateke), eta nahimena kontzientzia legearen bidez bitartegabe behartzea ez da atseginaren sentimenduaren analogoa, desiramenarekin erlazioan gauza berbera egiten duen heinean, beste iturrietatik abiatuta bada ere; baina errepresentatzeko era horren bidez baino ezin da lortu bilatzen den hori, hots, ekintza betebeharraren arabera ez ezik betebeharragatik gertatzea, zeinak hezkuntza moral ororen egiazko xedea izan behar duen.\nEz al dugu, bada, hitz bat, zeinak zorionak ez bezala gozamen bat izendatu gabe haren existentzian gustua erakusten duena, bertutearen kontzientziak halabeharrez aldean duen zorionaren analogoa? Jakina! Hitz hori norbere buruaren asebetea da, zeinak bere benetako adieran beti norberaren existentzian dugun gustu negatiboa adierazten duen, ezeren premia ez izateaz jabetzen garenean. Askatasuna eta horren kontzientzia jaidura indartsuz lege moralari jarraitzeko ahalmen gisa, joeretatik beregain izatea da, gutxienez gure irrikatzearen bultzatzaile determinatzaile gisa (afektatzaile gisa ez bada ere), eta, nire maxima morala betetzean horretaz jabetzen naizen heinean, horrekin halabeharrez lotuta dagoen, ezein sentimendu berezitan oinarritzen ez den poztasun aldaezin baten iturri bakarra da, eta horrek adimenduzko izena har dezake. Poztasun estetikoa (okerki horrela deitzen dena), joeren asebetetzean oinarritzen dena, horiek betiere hain fin irudikatzen diren arren, ezin zaio inoiz horri buruz pentsatzen denari egokitu. Izan ere, joerak aldatzen dira, hazi egiten dira haiei eskaintzen zaien sustapenaren bidez, eta betiere betetzea pentsatzen zena baino zulo handiagoa uzten dute. Horregatik, betiere zama bat dira zerizan arrazoidun batentzat, eta haiek berehala baztertzeko gai ez bada ere, ezarri egiten diote haietatik askatzeko desira. Betebeharraren araberakoa den joerak berak (adibidez, ongiletasunak) maxima moralen eraginkortasuna erraz dezake, bai, baina ez du halakorik sortzen. Izan ere, hor dena legearen errepresentazioaren menpe dago determinazio-oinarri gisa, baldin eta ekintzak legezkotasun soila ez ezik, gainera, moraltasuna barnebildu behar badu. Joera itsua eta jopua da, mota onekoa izan ala ez, eta arrazoimenak, kontua etikotasuna denean, ez du haren zaintzailearen ordezko gisa jokatu behar, baizik eta hari arretarik eskaini gabe arrazoimen praktiko huts gisa bere interes propioaz arduratu behar du. Errukiaren eta gupida bihozberaren sentimendua bera, betebeharrari buruzko hausnarketaren aurretik doanean eta determinazio-oinarri bihurtzen denean, zuzen pentsatzen duten pertsonentzat ere zama bat da, haien maxima gogoetatsuak nahasten ditu eta haietatik askatzeko eta arrazoimen lege-emaileari soilik menpekotzeko desira eragiten du.\nHori dela eta uler daiteke nola sor dezakeen arrazoimen praktiko huts baten ahalmen horren kontzientziak ekintzaren bidez (bertutearen bidez) bere joeren gaineko nagusitasunaren kontzientzia, eta horren bidez haietatik beregain izateko kontzientzia, eta ondorioz, horrek beti aldean daraman poztasun eza, eta beraz, gustu negatiboa bere egoeraz, hau da, poztasuna, bere jatorrian norberarekiko poztasuna dena. Askatasuna bera era horretara (hots, zeharka) gozamen baten gai bihurtzen da, zorion deitu ezin dena, sentimendu baten parte hartze positiboaren menpe ez baitago, ezta santutasuna ere zehazki hitz egiten badugu, joeretatiko eta premietatiko beregaintasun osoa ez baitu barnebiltzen, baina azken horren antzekoa dena, hain zuzen gutxienez bere nahimenaren determinazioa haien eraginetik aske mantentzen duen heinean, eta, gutxienez bere jatorriari dagokionez, zerizan gorenari soilik egotz diezaiokegun buruaskitasunaren antzekoa dena.\nArrazoimen huts praktikoaren antinomiaren konponbide horretatik ondorioztatzen da oinarrizko esakune praktikoetan gutxienez pentsa daitekeela ahalgarri gisa etikotasunaren kontzientziaren eta horren araberako zoriona (haren ondorio gisa) baten itxaropenaren arteko berezko lotura beharrezko bat (baina horregatik hori ez da oraindik ezagutzen eta ulertzen); eta, aitzitik, ondorioztatzen da zoriona lortzeko oinarrizko esakuneek inolaz ere ezin dutela etikotasuna sortu; eta, beraz, ongi garaiena etikotasuna dela (ongi gorenaren lehen baldintza gisa), baina zoriona haren bigarren osagaia dela, halako moldez non hori lehenaren beharrezko ondorioa baita, moralki baldintzatutako ondorioa. Menpekotasun horren arabera soilik da ongi gorena arrazoimen praktiko hutsaren objektu osoa, horrek halabeharrez ahalgarri gisa errepresentatu behar duena, haren agindua baita hori egikaritzeko ahal den guztia egitea. Baina baldintzatuak bere baldintzarekin duen lotura halakoaren ahalgarritasuna erabat gauzen sentimenetik haratagoko egoerari dagokionez eta sentsuen munduko legeen arabera ezin gerta daitekeenez, nahiz eta ideia horren ondorio praktikoak, hots, xedetzat ongi gorena egikaritzea duten ekintzak sentsuen munduan kokatzen diren, bada, orduan saiatuko gara ahalgarritasun haren oinarriak aurkezten lehenik bitartegabe gure esku dagoenari dagokionez eta bigarrenik ongi gorenaren (printzipio praktikoen arabera beharrezkoa den) ahalgarritasuna dela eta arrazoimenak gure ahalmen eza osatzeko eskaintzen digunari eta gure esku ez dagoenari dagokionez.\nOrrialdearen azken aldaketa: 14 abuztua 2020, 11:40.


Pintura eta eskultura modernoa - Guggenheim Bilbao Museoa\nDeutsch | Nützliche Information Italiano | Informazioni utili Portugues | Informação útil Русский | Полезная информация 日本人 | 役に立つ情報 한국어 | 유용한 정보 实用信息 | 实用信息 InicioZer ikusiErakusketakAurreko erakusketakPintura eta eskultura modernoa Pintura eta eskultura modernoa\n1999(e)ko maiatzak 29 – 2000(e)ko maiatzak 14\nSolomon R. Guggenheim Museum eta Guggenheim Bilbao Museoaren bilduma iraunkorretako obrez osatutako instalazio honek agerian uzten du xx. mendearen lehenengo erdian zehar abangoardiak izan duen ibilbide aldakorra. Europak bere historiako funtsezko gertakari batzuk ezagutu zituen: industrializazioaren ondorioak, mundu gerrak, Errusiako iraultza eta Espainiako gerra zibila. xx. mendearen hasieran, artistak elkarte edo mugimendu desberdinen inguruan bildu ziren, estetika soilaren mugak gainditzen zituzten ideal berri batzuk defendatzeko. Mugimendu haiek arte abangoardiak izena hartu zuten.\nGehiago irakurriHain zuzen ere, abangoardia haiek tradizioari eusten zion gizartearen aurkako matxinada kritikoari ekin zioten, eta mendebaldeko artearen figurazioaren ondare handia berraztertu nahi izan zuten. Arte-lan modernoa berez eta bere kasa errealitate bilakatu zen, naturarenak baino gehiago artearenak diren legeen menpe. Ordutik, artearen iturria eta justifikazioa, gertakarien munduan baino gehiago, adimenaren egoeretan oinarritu ziren.\nMende honetako lehenengo urteek aurreko mendean sortutako balio iraultzaile ugariren garaipena ekarri zuten berekin. Testuinguru horretan, 1907 urtearen inguruan, zenbait artista proposamen berriak esperimentatzen hasi ziren. Georges Braque eta Pablo Picasso mugimendu kubistaren aitzindari izan ziren, xx. mendean eragin handia izan zuen mugimendu berritzaileenetako bat izanik. Picasso, Robert Delaunay, Lyonel Feininger, Albert Gleizes eta Juan Gris-ek ohiko perspektibari uko egin zioten eta sakontasunaren irudimenezko itxura gaitzetsi zuten. Objektuak aldi berean ikuspegi desberdinetatik erakutsi zituzten, plano geometrikoetan zatikatuz. Kubismoak ez bezala, Alemaniako espresionismoak artistaren barne munduaren adierazpena landu zuen. Heinrich Campendonk, Vasily Kandinsky, Ernst Ludwig Kirchner, Oskar Kokoschka, Franz Marc, Emil Nolde eta Egon Schiele-k kolore biziak eta pintzelkada urduria erabili zituzten beren emozioak adierazteko, ikuskera subjektiboa gailenduz. Gerora, Kandinskyk bere Bat-batekotasunak delakoetan naturaren aztarrenik ia ez zuen agertuko, Paul Klee-k bezala musikaren eragina jasoz.\nAbstrakzioaren barruan, bi joera ia batera agertu ziren mende honetako lehenengo hamarkadetan. Batek estetika razionala defendatzen zuen, geometriaren oinarriak eta kolorearen teoria azpimarratuz: abstrakzio geometrikoa; besteak, berriz, inkontzientearen mundua zuen inspirazio-iturri, eta irudimen hutseko artea aldarrikatzen zuen: surrealismoa. Abstrakzio geometrikoa lehenengo mundu gerrarekin batera iritsi zen, Alemania eta Errusiako zenbait artista-elkarteren eskutik. Mugimendu honen ordezkari nagusiek funtsean abstraktua zen artea landu zuten, konposizioetan bizitza objektiboaren erreferentzia guztiak ezabatuz eta, hala, "bizitza sentimendu artistiko soiletik" ikusiz. Aldi berean, Holandan, mugimendu erradikal bat sortu zen De Stijl izena zuen aldizkariaren bitartez. Ordezkari nagusia zen Piet Mondrian-ek hizkuntza estetiko unibertsala aldarrikatu zuen, forma geometrikoak oinarrizko koloreekin eta zuri-beltzarekin konbinatuz. Era berean, Alemaniako Bauhaus eskolaren oinarri teoriko eta praktikoek, funtzionaltasunean eta teknologian oinarrituek, eragin izugarria izan zuten gure mendeko arkitekturaren eta arteen bilakaeran. Josef Albers, Kandinsky, Klee eta László Moholy-Nagy eskola hartako irakasle izan ziren beste zenbaiten artean, eta kubismotik eta espresionismotik erabateko abstrakzioraino izandako aldaketa estetikoa sendotu zuten. Aitzitik, mugimendu surrealista osatzen zuten artistak subkontzientearen mundua mihisera eramaten saiatu ziren. Freud-en psikoanalisiaren teoriaren eraginpean, automatismo psikikoaren teknikak erabili zituzten artistek amestutako irudiak adieraztearren; horren ondoriozko razionaltasun-irrazionaltasun nahasketa beren lanen berezko ezaugarri bilakatu zen. Surrealistek irudimen handia erakutsi zuten modu berritzaile batean, ia-ia umeak bailiran, beren haluzinazioen eta ametsen esperientziak adieraztean, eta garai hartako gizarte tradizionalarengan zirrara handia sortu zuten. Joan Miró-ren pinturen eta Jean Arp-en eskultura eta erliebeen bidez, forma biomorfikoak surrealista askoren lanetan ezinbesteko elementu bilakatu ziren gainera.\nFaxismoaren garaipenak eta bigarren mundu gerrak Europako artista ugari Estatu Batuetara, eta batez ere New Yorkera alde egitea eragin zuten. Albers bezalako Bauhaus eskolako irakasle izandakoek eta surrealismoaren ordezkari nagusiek izan ziren, besteren artean, alde egin zutenak eta eragin handia izan zuten Iparramerikako artisten belaunaldi berrietan; adibidez, espresionismo abstraktua izena eman zitzaion mugimendua osatu zuten artistengan. Hala, Estatu Batuak Europako ondarea jaso zuen eta mendebaldeko munduko artearen erdigune bilakatu zen. Espresionismo abstraktua, edo ekintza-pintura, gerra osteko Amerikako lehen arte mugimendu handia izan zen. Joera honetako pintore nagusiak forma eta emozioa bat egiten saiatu ziren, beren pinturaren edukia artistaren nortasunaren adierazpenean oinarrituz, eta kanpoko estimuluak saihestuz. Zenbait artistak, esate baterako William Baziotes, Willem de Kooning, Adolph Gottlieb eta Robert Motherwell-ek, keinuzko trazu indartsua erakusten zuen pintura landu zuten. Pintzel klasikoaz gain, pintura aplikatzeko prozedura anitzak eta berritzaileak erabili zituzten (besteak beste, pintura tantak zuzenean erortzen uztea edo zuzenean ontzitik isurtzea mihisearen gainean), horren bidez gainazal pintatuaren garrantzia adieraziz. Metodo horiez baliatuz, artistek mihisearen gainean banatzen zituzten forma zehaztugabeak lortzen zituzten, obrei lañotasun kutsu bat emanez. Beste artista batzuek, adibidez Mark Rothko eta Clyfford Still-ek giza nahien izaera unibertsala nabarmendu zuten kolore-plano handien bidez, eta ezaugarri hori dela-eta kritiko batzuek "mistiko" adjektiboa erabili zuten beren obrak deskribatzean.\nIrudia handitu Robert Motherwell\nFeniziako estudio gorria (Phoenician Red Studio), 1977 Akrilikoa eta ikatz-ziria mihise gainean 218,44 x 487,68 cm\nInicioZer ikusiErakusketakAurreko erakusketakPintura eta eskultura modernoa Web korporatiboa


euskaldunaktiboak | Lantalan\nGureaz blai euskaldunak aktibatzen\nAsteartea, 2012ko urriaren 30a\nUrrian hasita, astero Info7 irratian Gureaz blai irratsaioa entzungai duzue. Irratsaio hau Emunek Gipuzkoako Foru Aldundiaren laguntzarekin ekoizten du.\nEuskaldunak aktibatzeko irratsaioa da, euskaldunei euskaraz bizitzeko deia eginaz eta hizkuntza ikuspegitik, herritar kontziente aktibo bilakatzen lagunduz. Euskaldun kontziente aktiboak laguntzeko irratsaioa (eta horren aktiboak ez direnak aktibatzeko ere).\nTELP tailerretako bloga abian\nAsteartea, 2012ko urriaren 23a\nEMUN Kooperatiba Elkarteko Telp tailerretako dinamizatzaileok bloga martxan jarri dugu. TELP tailerren blogak izaera bateratzailea izango du, tailerretan parte hartu duten lagunen bilgune izateko helburua baitu, guztiok komunitate bereko partaide garela sentiaraziz. Era horretan, blogak aukera emango digu gure esperientziak, ezagutzak eta indarrak bateratzeko, eta baita tailerretako parte hartzaileekin harremanetan jarraitzeko ere, zailtasunen aurrean hizkuntza jokaera asertiboa praktikatzen laguntzeko.


Longeault - Wikipedia, entziklopedia askea.\nDaniel CHETTA (2014-2020)\n47° 13′ 19″ N, 5° 15′ 14″ E / 47.221944444444°N,5.2538888888889°E / 47.221944444444; 5.2538888888889Koordenatuak: 47° 13′ 19″ N, 5° 15′ 14″ E / 47.221944444444°N,5.2538888888889°E / 47.221944444444; 5.2538888888889\nBeire-le-Fort, Pluvault, Collonges-lès-Premières eta Genlis\nLongeault Frantziako udalerria da, Côte-d'Or departamenduan dagoena, Borgoina-Franche-Comté eskualdean. 2013an 579 biztanle zituen.\n2007an Longeault udalerrian erroldatutako biztanleak 595 ziren. Familiak 214 ziren, horien artean 27 pertsona bakarrekoak ziren (8 bakarrik bizi ziren gizonak eta 19 bakarrik bizi ziren emakumeak), 74 seme-alabarik gabeko familiak ziren, 105 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 221 etxebizitza zeuden, 215 familiaren etxebizitza nagusia ziren, 2 bigarren erresidentzia ziren eta 4 hutsik zeuden. Etxebizitza guzti hauek 221etxeak ziren. 215 etxebizitza nagusietatik 202 bere jabearen bizilekua ziren, 10 alokairuan okupaturik zeuden eta 4 doan lagata zeuden; 1ek gela bat zuen, 13 etxek hiru zituzten, 63 etxek lau zituzten eta 139 etxek bost zituzten. 174 etxek euren parking plaza propioa zuten azpian. 74 etxetan ibilgailu bat zegoen eta 128 etxetan bat baino gehiago zituzten.\nLongeault udalerriko biztanleria-piramidea 2009an .\n2007an lan egiteko adina zuten pertsonak 442 ziren, horien artean 328 aktiboak ziren eta 114 inaktiboak ziren. 328 pertsona aktiboetatik 302 lanean zeuden (175 gizon eta 127 emakume) eta 26 langabezian zeuden (9 gizon eta 17 emakume). 114 pertsona inaktiboetatik 33 erretiraturik zeuden, 47 ikasten zeuden eta 34 "bestelako inaktibo" gisa sailkaturik zeuden.\n2009an Longeault udalerrian 225 unitate fiskal zeuden, 582 pertsonek osaturik. Pertsona bakoitzeko diru-sarrera fiskalaren mediana urteko 19.685,5 euro zen.\n2007an zeuden 18 komertzioetatik, 1 janari enpresa zen, 1 material elektrikoaren fabrikazioko enpresa zen, 2 bestelako produktu industrialen fabrikazioko enpresak ziren, 3 eraikuntza enpresak ziren, 9 ibilgailuen saltze eta konpontze enpresak ziren, 1 garraio enpresa zen eta 1 administrazio publikoko enpresa zen.\nBeire-le-Fort (1,0 km)\nCollonges-lès-Premières (1,0 km)\nPluvault (1,0 km)\nPluvet (2,0 km)\nPremières (2,5 km)\nTart-le-Bas (3,0 km)\nGenlis (3,2 km)\nBNF: 15250639x (data)\nOrriaren azken aldaketa: 1 urtarrila 2020, 17:47.


Angel Berrueta hil zutela 15 urte bete direnean omendu dute Donibane auzoan\nAngel Berrueta polizia batek eta haren semeak erail zutela 15 urte egin zituen atzo. Donibane auzoko bizilagunek omenaldia eskaini zioten okinari. Atzokoan ere Kontxi Santxiz hernaniarraren memoria gogoratu zen. Santxiz, Berruetaren omenez Hernanin egin zen manifestazio batean poliziak eragindako kargetan hil zen martxoaren 14ean.\nBel Pozueta: "Injustiziak salatzeko nago hemen"\nBel Pozueta izango da EH Bilduko estatuko Kongresuko hauteskundeetako zerrendaburua. Altsasuko Gurasoak plataformako bozeramaile ohiak, ilusioz hartu du abertzaleen koalizioak luzatutako erronka.\nSabino Cuadra: "Kontraesan handiak daude bertsio ofiziala eta Kongresuko fitxategiek diotenaren artean".\nSabino Cuadrak Hamaika Telebistarentzako elkarrizketan 1978ko sanferminetako istiluetako txosten ezkutua aztertu zuen. Sanfermin 78 Gogoan plataformako bozeramaileak Madrilgo kongresuko artxiboetatik ateratako txostenak aztertu zituen.\nZein eragin izan ditzakete hauteskundeei begira sortzen ari diren aliantzek?


Arrasate Musikal, musika zabalduz - Arrasate - Goiena.eus\nArrasate Musikal, musika zabalduz\nImanol Beloki Unamuno 2015-09-18 12:45\nIkusleak Monterronen Arrasate Musikalen kontzertua ikusten.\nArrasate Musikalek 44 urte beteko ditu aurten, eta, urtero moduan, herriko musikariak kalera irtengo dira San Juan jaietan, herria musikaz betetzera. Gaur egun, 600 ikasle inguru ditu Arrasate Musikalek, eta, guztira, hamabi talde instrumental ditu, musika estilo ezberdinak uztartzen dituztenak. Banda, berriz, 65 musikariz osatua dago, eta Edorta Aiastui Arrasate Musikaleko ekintza arduradunaren esanetan: "Maila polita eskaintzen duen taldea da Arrasateko banda. Bandaren hasierak, 1992an, ez ziren errazak izan, baina, gaur egun, egoera oso onean dago".\nJaietarako hainbat zeregin\nArrasate Musikalek parte hartuko du aurten ere San Juan jaietan. Izan ere, ekainaren 23an, bezpera egunean, Errementari Dantzan Arrasate Musikaleko banda nagusia izango da, urtero moduan, herriko kultura talde ezberdinekin batera.\nEkainaren 24an, berriz, San Juan egunean, ohitura bihurtu den kontzertua eskainiko dute Monterronen, 13:00etan.\nHala ere, kontzertuaren aurretik, 11:30ean, Seber Altube plazan La Domingera abestia interpretatuko du Arrasate Musikaleko bandak, Arrasateko gaitero eta erraldoiekin batera. Bestalde, 24an, Arrasate Musikaleko haize-taldeak eta gaiteroek herriko kaleak girotuko dituzte Txaragan.\nMikel Markiegik zuzendutako Arrasate Musikaleko bandak urtero egin ohi duen moduan, Monterron parkean emanaldia eskainiko du, eta hau izango da errepertorioa: El Barbero de Sevilla (G. Rossini), Mirentxu (J. Guridi), La boda de Luis Alonso (J. Jimenez), The legend of maracaibo (G. Gimenez), Soul Bossa Nova (Q. Jones) eta aurten bereizgarri, RIP taldearen hainbat kantu ere joko dituzte instrumentalki.\nMikel Markiegi Arrasate Musikaleko tronboi, tuba eta bonbardino irakasleak banda eta gaitarako RIP taldearen moldaketa musikala egin du; hala, Condenado, Enamorado de la Muerte eta Lepoan hartu eta segi aurrera kantak joko dituzte.


Pribatutasun-politika - Brew&Roll Garagardoak\nJakinarazten dizugu borondatez ematen dizkiguzun datu pertsonalak, web orriko inprimakien bidez, Cervezas Brew and Roll SLk (helbidea: CTRA) erabiliko dituela. BELASKOAIN N 2, 31190 PATERNAIN, NAFARROA, ESPAINIA, Datu Pertsonalak Babesteko arloan indarrean dagoen legerian eskatzen diren segurtasun neurriak betetzen dituena. Zure datuak eman dizkiguzun web orrian ezarritako inprimaki bakoitzean azaldutakoa da tratamendu horren helburua.\nEmandako datuak ez zaizkie hirugarrenei lagako, legezko betebeharren bat dagoen kasuetan izan ezik, eta beren eskaerari erantzuteko behar den denboran gordeko dira, baldin eta kontrakorik adierazten ez badigute ezeztatzeko eskubidea erabiliz, edo legezko betebeharrak betetzeko behar den denboran.\nBrew and Roll SL garagardoek ez dute inolako “profilik” egingo, emandako informazioan oinarrituta. Ez da erabaki automatizaturik hartuko profilen arabera.\nHalaber, Cervezas Brew and Roll SLk datuak ezeztatu edo zuzenduko ditu, zehaztasunik gabeak, osatugabeak edo bere helbururako beharrezkoak ez direnean, Datu Pertsonalak Babesteko arloan indarrean dagoen legerian aurreikusitakoarekin bat etorriz.\nKontrakoa adierazten ez digun bitartean, ulertuko dugu zure datuak ez direla aldatu, edozein aldaketa jakinarazteko konpromisoa hartzen duzula eta aldeen arteko harremana leialtzeko baimena dugula.\nErabiltzaileak datuak eskuratzeko, zuzentzeko, ezabatzeko, ezabatzeko, aurka egiteko, tratamendua mugatzeko, datuak eramateko eta, tratatu beharreko datuei dagokienez, erabaki indibidualizatuak edo automatizatuak hartzen ez badira, tratamenduaren erantzuleari jakinarazi ahal izango dio lehen aipatutako helbidean, edo posta elektronikoz info@cervezasbrewandroll.com helbidera, NANaren kopia edo baliokidea erantsiz. Eskubideak erabiltzean gogobetetasunik lortu ez baduzu, erreklamazioa aurkeztu ahal izango duzu Datuak Babesteko Kontroleko Agintaritzan. Agintaritza hori Datuak Babesteko Espainiako Agentzia da, eta harremanetarako datuak helbide honetan daude eskuragarri: https://sedeagpd.gob.es/sede-electronica-web/vistas/formNuevaReclamacion/reclamacion.jsf.\nCervezas Brew and Roll SLk behar diren neurri teknikoak, antolamendukoak eta segurtasunekoak hartzen ditu, Datu Pertsonalak Babesteko arloan indarrean dagoen araudiaren arabera. Hala ere, ez du bere gain hartzen inolako erantzukizunik hirugarrenek sistema informatikoetan, dokumentu elektronikoetan edo erabiltzailearen fitxategietan eragin ditzaketen aldaketek eragindako kalte-galerengatik.\nInformazioaren Gizartearen eta Merkataritza Elektronikoaren Zerbitzuei buruzko 34/2002 Legearen 21. artikuluan ezarritakoaren arabera, zure baimena eskatzen dugu zuretzat interesgarritzat jotzen ditugun publizitate-komunikazioak posta elektronikoz edo antzeko beste edozein bide elektronikoren bidez egiteko.


Irakasbil | Euskara irakasleen intereseko gaiak: hizkuntza, euskaltegien kudeaketa, soziolinguistika, estatistika datuak, iritziak eta abar. | Jon Andoni Duñabeitia 2018/2019 ikasturtearen hasiera-ekitaldian hizlari\nJon Andoni Duñabeitia 2018/2019 ikasturtearen hasiera-ekitaldian hizlari\nArgitaratua: ostirala, 31 abuztua 2018, 11:22\nJon Andoni Duñabeitia doktorea izango dugu hizlari 2018ko irailaren 14an Gasteizen egingo den helduen euskalduntzearen 2018/19 ikasturtearen hasierako ekitaldi akademikoan; Bingen Zupiria Gorostidi Kultura eta Hizkuntza Politika sailburu jauna izango da mahaiburu. Hitzaldiaren izenburua, berriz, "Emozioak eta hizkuntzen eskurapena" da.\nJon Andoni Duñabeitia zientzia kognitiboaren eta eleaniztasunaren arloetako nazioarteko aditua da. Nebrija Unibertsitateko Hizkuntza eta Hezkuntza Fakultateko katedraduna da, eta bertatik aztertzen ditu hizkuntza baten eta gehiagoren eskurapenean inplikatuta dauden mekanismo kognitiboak eta kodeak, pertsonen bizi-ziklo osoan gertatzen direnak.\nNebrija Unibertsitateko ikertzaile nagusia (IN) da LAELE eta CEDI taldeetan –Atzerriko Hizkuntzen Irakaskuntzarako Hizkuntzalaritza Aplikatuaren Ikerketa Taldea eta Kognizioa, Hezkuntza eta Norbanakoen Desberdintasunak Ikertzeko Taldea, hurrenez hurren–. Horrez gain, Basque Center on Cognition, Brain and Language BCBLko zientzialari elkartua da, eta Euskal Herriko Unibertsitateko, Florida Unibertsitateko eta Comillas Pontifize Unibertsitateko masterreko irakaskuntza-taldeko kide.\nIkerketa-arloari dagokionez, 80 artikulu baino gehiago eman ditu argitara nazioarteko aldizkari zientifiko nagusietan. Eta nazioarteko inpaktuko hainbat aldizkaritako edizio-batzordekide da. Gainera, Psikologia Esperimentaleko Espainiako Elkarteko Zuzendaritza Batzordeko idazkaria da. Ikertzaile nagusia izan da Espainiako Gobernuak, Eusko Jaurlaritzak eta zenbait udal-gobernuk finantzaturiko proiektuetan. Ekialdeko eta Europako agentzia batzuek finantzaturiko zenbait ikerkuntzatako parte-hartzaile aktiboa da.\n“Emozioak eta hizkuntzen eskurapena” hitzaldian lehenengo hizkuntzen, bigarren hizkuntzen eta atzerriko hizkuntzen jabetzan zerikusia duten testuinguru emozional pluralen berri emango digu. Hizkuntzak eskuratzen diren testuinguru afektibo desberdinen ondorioz, gaur egun, hizkuntza horiekiko urruntze emozionala senti lezakete hainbat ikaslek, eta tarte emozional horrek, hizkuntzak eskuratzea zailtzeaz gain, pertsona horien inguruarekiko harremana oztopatu dezake, “diglosia emozional deituriko konstruktua egia bihurtuz. Nola erantzuten du gure organismoak atzerriko hizkuntza batez mintzatu behar dugun egoeren aurrean? Nola kudeatu behar da ikasleak sentitzen duen aldentze emozionala? Zein tresna pedagogiko ditugu eskura? Hitzaldian entzuleek galdera horien inguruko hausnarketa egingo dute, eta adibide praktiko eta parte-hartzaileen bidez galdera horietako batzuen erantzunak aurkitzeko moduan egongo dira.\nNoiz: 2018ko irailaren 14an, 12:00etan\nNon: Goiuri Jauregia (Villa Suso), Martin de Salinas aretoa. Aihotz plaza, z/g. 01001 Vitoria-Gasteiz.\nOharra: Ekitaldian parte hartzeko deitu 943 022650 telefonora edo zuzendaritza@habe.eus helbidera idatzi irailaren 11rako.\nElebitasuna, bi hizkuntza hitz egitea baino gehiago\nElebidun izateak baditu ondorioak, hizkuntza baten baino gehiagotan komunikatzeko gaitasuna izateaz gain. Hau honela, elebidunen eta elebakarren arteko alderaketek zientzilari askoren interesa piztu dute aspalditik. Artikulu honetan, ondorio linguistikoei eta kognitiboei erreparatuko diegu, ondorio positiboei zein negatiboei, eta horretarako hainbat ikerketaren emaitzetan oinarrituko gara. Halaber, “abantaila elebidunaren” hipotesia aurkeztuko dugu\nHizkuntzaren neurozientzia kognitiboa\nHizkuntzaren neurozientzia kognitiboa izan da L de Lengua-n Jon Andoni Duñabeitiari egin dioten elkarrizketan gai nagusia. Ohi bezala, Sarean dago eskura podcasta.


Estatu Batuek Kanadako behi-haragiaren inportazioak ireki dituzte berriro | Consumer\nEstatu Batuek Kanadako behi-haragiaren inportazioak ireki dituzte berriro\nKanadak ez zuen behi-haragia inportatzen AEBetako merkatuan 2003ko maiatzetik.\narabera: Ostirala, 2005eko uztailaren 22a\nJoan den urtarrilaren 4an, Estatu Batuetako Nekazaritza Sailak (USDA, ingelesezko sigletan) EEBri buruzko arau berri bat onartu zuen, gaixotasun horren «eragin txikia» duten eskualdeen kategoria berri bat barne hartzen duena. Kategoria honen bidez, haragia eta animaliak baldintza jakin batzuetan inportatzen dira, Kanada barne.\nOnartutako baldintza berrien arabera, orain 30 hilabetetik beherako animaliak inporta daitezke Estatu Batuetara, gizendu edo hiltzeko. American Meat Institute-ren arabera, Kanadako behi-azienda bahitzeko 8.000 lanpostu ordaindu dira Estatu Batuetako industrian.\nbehi erotu eb Estatu Batuak importación-eu Kanada


LKRTSN: "Guretzako, ohore handia izan da diskoa egitea, bihotzez egindako lana da" - Arrasate - Goiena.eus\nLKRTSN: "Guretzako, ohore handia izan da diskoa egitea, bihotzez egindako lana da"\nJagoba Domingo 2014-09-16 00:00\n'Pepin', Sala 'Strummer', 'Magu' eta Igor Sala gaztetxeko lokaleko pasilloan bideoklipa grabatzen.\nOzta-ozta, baina, azkenean, heldu da Arrasateko Elkartasun Egunerako propio egindako diskoa, Hainbat ohe huts. Diskoaren atzean, Arrasateko lau musikari daude: Des-Kontrol taldeko Magu eta Pepin, Dirty Brothers taldeko Asier Sala Strummer eta haren anaia, The Potes taldeko akordeoilaria, Igor Sala.\nHainbat ohe huts joan den astean heldu zitzaien eskuetara, Elkartasun Eguna ospatu baino egun batzuk lehenago, eta, urduritasuna albo batera utzita, badirudi esfortzuak eta buruhausteek merezi izan dutela. Eusko gudariak kantuaren lehenengo konpasek ematen diote hasiera lan berriari.\nIdeia aspalditxo jaio zen. Azken urteotan presoen aldeko hainbat ekitalditan jotzen egon ostean, presoei eskainitako lana egitea pentsatu genuen eta duela urte pare bat hasi ginen disko bat egitearen bueltan lanean. Egia esan, pentsatu baino gehiago luzatu da. Kontua da guk geuk egin dugula dena; Asier Sala izan da teknikaria eta instrumentu guztiak lauron artean grabatu ditugu, kolaborazioak egon diren arren. Lokalean ordu nahikotxo sartu ditugu diskoa kalera irten aurretik, eta, azken orduko buruhausteak albo batera utzita, esperientzia polita izan da.\nBerezia da horrelako lan bat grabatzea?\nBai, guretzako, ohorea izan da, bihotzez egindako diskoa da.\nKantuen bertsioak dira; akustiko formatuan daudela kontuan hartuz, moldaketa batzuk egin ditugu. Pianoak, adibidez, garrantzi handia du kantu batzuetan: Duintasunez eutsi kantuan, esaterako. Horrez gain, Des-Kontroleko Altxa gaitezen eta Burua hotz eta bihotza bero, Peio Lamarka preso ohiak espetxean zegoenean idatzitako letra du kantu horrek; Dirty Brothers taldearen Nafarroa; Enboskadaren Amaiur eta Ongi etorri; Pantxoa eta Peioren Batasuna eta diskorako propio egindako Norantza bakarra. Azken kantu horren letra Marixol Iparragirre eta Mikel Antza presoek Amaiur, Amets eta Maite senideekin egindakoa da, Frantziako espetxera egindako bisita batean.\nKantu horretan, gainera, kolaborazioak izan dituzue.\nBai; kantua grabatu ostean, herriko hainbat preso ohi, senide eta neska-mutikok koruak grabatu zituzten, bideoklipean ikusten denez. Bideoklipa, hasiera baten, diskoan sartzeko asmoa genuen arren, Interneten jarri dugu ikusgai Elkartasun Egunaren berri emateko, eta harrera polita izan du. Duela hilabete inguru jarri genuen Interneten eta dagoeneko 1.600 bisitatik gora izan ditu. Ikus-entzunezkoa grabatzen, Iñaki Vicario eta Iban Momo egon ziren kameralari lanetan eta diskoaren diseinua Mutxin-ek egin du; ikusten duzuenez, dena etxean geratzen da.\nNon egongo da salgai?\nOraingoz, alde zaharreko tabernetan jarriko ditugu salgai 5 euroren truke eta batutako dirua Arrasateko preso eta senideendako izango da.


Asteon zientzia begi-bistan #51 - Zientzia Kaiera\nUdaberria hasi berria dugu, nahiz eta eguraldiak ez digu gehiegi erakusten negua atzean gelditu dela. Udaberria eguzki-eklipse batekin ailegatu zitzaigun martxoaren 20an. Baina Euskal Herrian zerua estaltzen zuten lainoek ez digute fenomeno hau ikusten utzi. Eklipsea jarraitzeko Bilboko Alondegian, Donostiako Eureka Museoan edota Iruñeko Pamplonetarioan saioak antolatu zituzten. Pamplonetarioa jendez lepo zegoela kontatu digu Edurne Elizondo kazetariak Berrian, eta hauek aukera izan zutela hainbat gauza ikasteko Fernando Jauregi astrofisikari esker: Laino arteko astrofisika lezioa.\nEklipsea aurresateko astronomoek astrometriaz baliatzen dira, planeten eta izarren kokapen lanetan oinarrituta dago eta eklipseak, ozar-izarrak edota kometen agerpenak aurresateko balio du. Honako fenomenoak ez dira astronomoek aztertzen dituzten bakarrak, izan ere astronomia modernoa arlo askotan zati daiteke, zientzialari bakoitzak fenomeno eta objektu jakin batzuetan jartzen baitu arreta. Adibidez, astronomo galaktikoek gure galaxia, hau da Esne Bidea, dute ikergai. Eguzki-astronomoek, izar bakar bat aztertzen dute: gure eguzkia. Astronomo planetarioek planeten sorkuntza, hazkuntza, eta heriotza aztertzen dute eta kosmologoek Unibertsoa bere osotasunean ikertzen dute. EHUko Zientzia Planetarioen taldeko Naiara Barradok eta Itziar Garatek azaldu digute guztiau Zientzia Kaieran: Zer da astronomia? Eta zer astrofisika?\nAstronomo planetarioek eta kosmologoek exoplaneten ezaugarriak aztertzen ari dira aspaldi honetan. Gure eguzki sistematik at dauden planeta hauetariko lehena 1992. urtean aurkitu zuten eta 2014ko amaieran 4.000 zeuden antzemanda eta 977 baieztatuta. Astronomoek planeta hauen karakterizazioa izaten dute helburu, nolakoak diren ezagutzeko. Karakterizazioari esker baieztatu dute badaudela gure Lurrarekin antzekotasun handia dituztenak. Esaterako, Kepler-296e eta Kepler-395c exoplanetak. Hauei erreparatuz, Donostiako San Ignazio Ikastetxeko ikaslea den Pilar Fariasek galdetzen digu Galtzadaberri blogean: Ba al daude gu bizitzeko egokiak diren planetak?\nEgun, Lurra da gizakiok bizitzeko egokia den planeta bakarra. Etxea dugun honetan, aldiz, aspaldi ari gara aztarnak uzten. Amaia Portugalek azaldu digu Zientzia Kaieran Libian dagoen Messak Settafet eremua dela giza jarduerak paisaian utzitako arrastoen adibiderik goiztiarrena. Cambridge Unibertsitateko ikertzaile batzuek bildutako laginen arabera, hominidoek egindako 75 tresna daude bertan, batez beste, metro karratuko. Dirudienez, Pleistozenoan bertan bizi izan ziren hominidoek landu zituzten harri pusketaz josita dago hango lurrazala. Bera da gure arbasoen lehen harrobia.\nEgoitz Etxebestek munduko beste paraje batera eraman gaitu, Amazoniara. Elhuyar aldizkarian esaten digu Amazoniako biomasa-dinamikaren eboluzioa aztertu duela nazioarteko ikertzaile-talde batek, ikerketatik ateratako ondorioetako bat da, azken hamarkadan metatu den biomasa aurreko hamarkadan baino heren bat gutxiago izan dela. Ikusi dutenez karbono-metaketak behera egin du eta ikertzaileek azpimarratu dute, atmosferako CO2-aren mailan eragin lezakeela honek.\nAsier Iturrate ikasle gazteak, bioteknologia zer den eta honen aplikazioen adibideak ekarri dizkigu Galtzadaberri blogean. Bioteknologia, zientziaren eta ingeniaritzaren printzipioen aplikazioa omen da, materia batzuk eragile biologikoen bidez aldatzeko prozesuetan, ondasunak eta zerbitzuak lortzeko. Aplikazioen artean, zelulen hazkuntza, bi organismoren informazio genetikoak nahasterakoan eratzen den DNA edota klonazioaren nondik norakoak kontatu dizkigu: Bioteknologia.\nTeknologiari erreparatu dio asteon Ana Galarragak Elhuyar aldizkarian, 3D inprimagailuei hain zuzen. Inprimagailu hauek abantaila asko dituzte baina mugak ere, horien artean dago denbora asko behar dutela diseinu bat ekoizteko. Arazo hau nola konpondu aztertu dute Silicon Valley eta Ipar Carolinako Unibertsitako ikertzaileek eta ondorioz, interfaze likidoan oinarritutako 3D inprimagailua garatu dute. Honek, minututan lortzen du ekoiztea diseinu bat.\nJon Andoni Duñabeitia psikologo kognitiboak elebitasuna eta eleaniztasuna ikertzen ditu BCBL Basque Center on Cognition, Brain and Language gunean. Hiztegi proba jokoa sortu eta abiatu berri du. Internet bidez eta minutu gutxitan edonork proba dezake noraino ezagutzen duen euskarazko hiztegia. Besteak beste, bi helburu nagusi lortzeko abiatu dute jokoa: lexikoari dagokionez, pertsona normal batek duen euskara maila ezagutzea; bestalde, ikasteko zailenak diren hitzak identifikatzea. Xehetasun guztiak Edu Lartzangurenek jaso ditu Berrian: Adinekoak hiztegi hankadunak dira.\nArgitalpen-data: 2015/03/22 · Atala: Dibulgazioa, Zientzia begi-bistan


[Herriz herri] Urnieta. Espazio berriak betiko herriarentzat - Gipuzkoako Hitza\n[Herriz herri] Urnieta. Espazio berriak betiko herriarentzat\n2017, irailak 08 Albisteak, gipuzkoa, Gizartea, Herriz Herri, Kultura, Politika 280\nMendiz eta errekaz inguratutako haran korapilatsu batean dago Urnieta. Orografia eta historian izandako gertakariak direla medio, herriaren bilakaera ere ez da samurra izan. 1986. urtea mugarria da ibilbide horretan. “Lasarte sortu arte, herri indartsua zen Urnieta. 12.500 biztanle zituen, eta, bat-batean, 4.000 biztanle ginen. Oria auzoa Lasartera batu zen, eta guk herritarren bi heren galdu genituen”, azaldu du Urnietako alkate Mikel Pagola Tolosak (Urnieta, 1970). Herri berri bat sortu behar izan zutela azpimarratu du Pagolak, “bere alde on eta txar guztiekin”.\nOria auzoa galdu eta berehala hasi zen eraberritze prozesua. Auzo berriak sortu zirela dio Pagolak, eta, prozesu estrategiko horri esker, “jende berria” iritsi zela herrira. “Espazioaren egonkortasuna lortuta, familiena lortzera bideratu zuten plan orokorra”. Lan horri esker, 6.000 biztanle inguru ditu egun Urnietak. Donostiatik 11 kilometrora egonda, herritar gehienak lotara bakarrik itzuli izan dira herrira. Urnietan lan ez eginda, bizitza Urnietatik kanpo egiten dutela aipatu du Pagolak: “Berezkoa izan duen lotarako herri izaera gainditzeko urratsak egiten ari gara”. Prozesu horretan, oinarrizko elementua ari da izaten herritarren parte hartzea.\nParte hartze prozesuak indarrean daudela kontuan izanda, joan den urtean herri galdeketa egin zuten Urnietan. “Herriak aurre egin beharko liekeen inbertsio estrategikoen inguruko galdeketa egin genuen”, azaldu du Pagolak. Bederatzi milioi eurokoa da Urnietako Udalaren aurrekontua, eta diru kopuru osoaren zati bat zertan inbertituko luketen galdetu zieten herritarrei. Zehazki, lau milioi euro zein proiektutan inbertitu beharko liratekeen galdetu zitzaien herritarrei. Kiroldegiaren birmoldaketa eta herriko irisgarritasuna hobetu beharreko arloak direla erantzun zuten gehienek.\nHalaber, herriaren eraldaketa ez da hor geratzen. Aurreko legealdia amaitu baino lehen, garapen urbanistikorako plan orokor berria onartu zen. Herrian garatu daitezkeen espazioak zehazten ditu planak, baita industria arloan garatu beharreko eremuak ere. Pagolak azaldu du zehaztuta dagoela garapenak zein hurrenkera izan behar duen, eta ezin direla hasi hainbat espaziotan ekintzak egiten: “Etxebizitza apur batzuk orain egiten ari dira, baina datozen hilabeteetan azkartu egingo da prozesua”. Etxebizitza horiek direla eta, ezinbestean, bi edo hiru urteren buruan, populazioa aldatu egingo dela ohartarazi du.\nHerri bat berriro sortu behar denean, argiak izan behar dute oinarrian ezarri beharreko balioek. Bide horretan, Urnietak kultura jarri du erdigunean. Sarobe arte eszenikoen gunea erreferente da Euskal Herriko arte eszenikoen konpainientzat. “Dantzak eta antzerkiak indarra dute Urnietan, eta hori nabari da herrian sortzen ari den mugimenduan”, azaldu du Pagolak. Edu Muruamendiarazek zuzentzen duen Aukeran dantza taldeaz gain, beste bi dantza talde daude Urnietan: Egape eta Gure Ametsa. Dantzari “mordoa” dagoela dio alkateak, eta jendeak dantza erabiltzen duela jarduera fisikoa egiteko. Antzerkiarekin ere gozatzen dute urnietarrek, ikusle moduan zein agertoki gainean. Horren adibide da sortu berri duten udal antzerki-taldea.\nEuskal Herrian, herriko ekitaldi nagusiak izan ohi dira festak. Azken urteetan, erreferente bilakatu dira herri mugimenduek beren beharrizanetara egokitutako festa ereduak. Urnietan ere egitarau propioa lantzen duten jai batzordeak eratu dituzte, eta, besteak beste, kontzertuak eta ginkanak antolatzen dituzte. Gazteen bultzada dago antolakuntzaren atzean, eta festak antolatzeko orduan “erreferente” bilakatu direla azpimarratu du alkateak.\nPixkanaka, hitza hartzen ari dira herritarrak: herri galdeketak, jai batzordeak, kultura arloko taldeak… Hala ere, oraindik ikasteko asko dagoela ohartarazi du Pagolak, eta, “arrakasta handiagoarekin edo txikiagoarekin”, bide beretik jarraitu behar dutela: “Modan dagoen termino bat da parte hartzea, eta garbi dago horrelako prozesuak sustatzea dela ikasteko modurik onena. Baina oraindik pausoak eman behar dira Urnieta herri parte hartzailetzat hartzeko”.\n+ “Jendea gertukoa da, eta horrek asko laguntzen du elkarbizitzan”


"Gure garaiaren arimaren egoera kontatu nahi nuen"\nRafael Chirbes (Tavernes de la Valldigna, Valentzia, 1949) ez da atzo jaioa. Literaturarako, bistan da. Zortzi eleberri ditu dagoeneko argitaratuak, zenbaiten ustez “Espainia garaikidearen erradiografia gordina” osatzen dutenak. Crematorio (Anagrama, 2007) azkenarekin jaso ditu, ordea, orain arteko aipamenik sutsuenak. Berriki, Kritikaren saria, adibidez.\nEleberri bereziki gogorra da zure azkena, gaur egungo gizartearen erretratu garratza. Hain gaizki al gaude, Chirbes jauna?\nEgia esan, honek guztiak garai baten akabera ematen du. Argien mendearekin hasi zen zikloa amaitu egin da. Arrazoirik ezaren eta indibidualismoaren garaipena Eszipion Afrikarrak Kartagon lortutakoa bezain erabatekoa izan da eta, garaipenaren ostean, gatzarekin erein dira zelaiak ezer gehiago ez jaiotzeko. XX. mendeko ideal haietatik hitzak ere ez dira geratu: klase borroka, langileria, iraultza, historiaurrekoak egiten zaizkigu. Orain ez dakigu zein den geure ondoeza, ez eta, ondorioz, nola izendatu ere. Injustizia bat ikusten dugu, baina inork ez dirudi erruduna. Esplotatua sentitzen denari moldatu gabea deitzen diote, edo mobbing hitza aipatzen da. Barrikadetara edota zelularen bilerara joan beharrean, psikologora joaten gara orain.\nLevanteko kostaldean girotua, gertutik ezagutzen duzun errealitatea deskribatzen du nobelak. Nahi zenuena kontatzeko eszenatoki perfektua zen? Edo, ezinbestean, bakarra?\nEszenatoki aproposa da, garai honen kontraesan mordo bat biltzen baititu, baina ez da bakarra. Leku guztietan, mekanika berdina da, gutxi gora behera.\nNobelan bildu dituzun pertsonaien artean denetarik aurkitzen dugu: urrezko egin den eraikitzailea, nekazari lanetan dabilen iraultzaile ohia, bere onenak eman dituen idazlea, han eta hemengo txuloak… eta ematen du bakar bat ere ez duzula salbatzen.\nLiburua irekitzen duen San Pauloren zitan esaten den bezala, inor ez da bizi norberarentzat, inor ez da hiltzen norberarentzat. Proiektu kolektiborik gabe, inork ezin du helburutzat izan norbere bizitzari zentzua aurkitzea. Eta, norbere ipurdia salbatzeko karrera horretan, ez da handitasun eszenarik sartzen. Gerretan, etsaiaren aurrean gertatzen diren ihesaldi handiak duintasun ezaren eredu dira, edozein zapaltzen da, edozein entregatzen da norbera salbatzeagatik. Irakurri duzu Irene Nemirovsky-ren eleberri zoragarri hori, Suite française, alemaniarren mehatxuaren aurrean Parisetik nola ihes egiten duen? Bada, horrelako zerbait, baina ustezko bake sozialaren garaian.\nLiburuan zehar esfortzua nabari da forma aldetik, narratzailearen ahotsa pertsonaien arteko elkarrizketekin batera, 50 orrialdeko paragrafoak… istorioa dago, bai, baina apustu formala ere bai?\nBai, kontatzen dena eta nola kontatzen den eskutik doazela pentsatzen dutenetakoa naiz. Eredu zaharrek liluratzen gaituzte, baina ez digute balio. Nobela bakoitzak bere estiloa bilatu behar du, bere lengoaia, arnasketa, eta nik ez nuen polizia-eleberri bat egin nahi, ez ustelkeriari buruzko salaketa-nobela horietako bat. Gure garaiaren arimaren egoera kontatu nahi nuen, jainkoek abandonatutako mundu hau, eta gai horren bilaketak markatu du irakurlearengan lan birrintzailea egin nahi duen liburu honen estiloa.\nGogorra izan al da Crematorio idaztea?\nItsusia da esatea, egoera gogorrak bizi baititu jende askok lanean, eta lotsa pixka bat ematen du idaztea gogorra dela esateak, baina gezurretan ariko nintzateke aitortuko ez banu. Liburua putzu ilun batetik atera da, edo putzu ilun batean sartu nau. Non nengoen ez nekiela bukatu nuen. Liburu bakoitza, aldez edo moldez, psikoanalisi moduko bat da, autopsia bat, eta lanak eman zizkidan pertsonaia horiek guztiak barrutik ikusteak, ni neu barrutik ikusteak.\n“Mina irudikatzeak gainetik kentzen dizu: edo, hobeki esanda, beste zerbaitetan bilakatzen du” irakur daiteke nobelan. Antzeko zerbait gertatu al zaizu?\nBukatu nuenetik urte betera, esan dezaket Crematorio beste zerbait hasi dela izaten; eta, azkenerako, hondoratu baino, birrindu baino, aurrera egiten lagundu didala. Orain dagoeneko irakur dezaket eta barre egin azpitik dagoen umore izpi eta jenio biziarekin, idazteko behar izan ditudan hiru urte luzeetan eta hurrengo hilabeteetan gertatu ez zaidana. Zuzenketak egiteko ere ez nuen indarrik. Bere etsipena kutsatu zidan, edo nirea kutsatu nion liburuari.\nSari desberdinek, horien artean Kritikarenak, hedabideetako kritikek, zure azken nobela nabarmendu dute, eta nola gainera (“Chirbesen onena eta literatura espainiarrak mende honetan emandakoen artean onenetarikoa”). Espero zenuen horrelakorik? Zer garrantzia ematen diezu horrelakoei?\nNahasi egiten nau. Esaten duzu: dena hondamen hutsa da, eta sari bat ematen dizute. Eta ez dakizu non sartu. Zenbait sarik liburuaren hedapena azkartzen dute, edo autorearena, eta hori esan dezagun ona dela zure “ibilbide literarioarentzat”. Gainera, onarpen publikoak erotuta zaudenaren ideia horretatik askatzen laguntzen zaitu, eta eskertu egiten da; gainontzean, zu ez zaren beste inork ez dizu hurrengo folio zuria beteko. Sariek harrotzen bazaituzte, hori ere zure arazoa da. Pentsatzen dut hogei urterekin eta lehen nobelarekin mozkortzera irits zaitezkeela. Hirurogei urteen bueltan eta kontatu beharreko ia guztia –espero dut guztia ez izatea– zortzi liburutan kontatu ondoren, sariak eta balakuak beste eszeptizismo batekin begiratzen dituzu: ezagunak dituzu, idazle gisa, zure ahuldadeak, hauskortasuna, beste inork baino hobeki.\nLiteratur mundua sobera gustuko ez duenaren fama jarri dizute.\nZer da “literatur mundua”? Ez dakit existitzen den ere. Ez zait interesatzen kalaka hori. Ez zait gustatzen nire bizitzaz hitz egitea, ez beste idazleenaz: haien liburuak interesatzen zaizkit. Jatorrak dira batzuk eta, hala ere, beren obra hala-hola interesatzen zait, eta alderantziz, bada sobera gustuko ez dudan jendea, baina beren lanek kitzikatzen naute. Horrexegatik ez zait ona iruditzen –salbuespen ohoragarriak salbuespen– kritikari eta idazleekin maiz ibiltzea, ezen, nahi edo ez, askatasun asko kentzen baitizu. Adiskidetasuna eta gustu literarioak nahastera behartzen zaitu, eta hori zinez da txarra. Adeitsua zarenez, badirudi gogoko duzun jendeari bere liburuak zoragarriak direla esatera behartua zaudela, eta ez da ona, ez haientzat, ez zuretzat. Inork egin duenaren gaineko iritzia eskatzen didanean, saiatzen naiz ematen eta, noski, maiz izaten da desatsegina. Baina ezin dut jasan inork esatea nire liburu bat gustatu zaiola gustatu ez zaionean. Lagunek badakite, eta hitz egiten didate –uste dut– askatasun osoarekin. Pasioen labirinto hori saihestearren, onena da liburuak irakurtzea eta autoreengandik ihes egitea. Askatasunez azal dezakezu maitasuna edo atsekabea, gauza ezinbestekoa da autore baten osasun mentalarentzat.\nHor zehar, asko irakurtzen duzula irakurri dut. Baina, zer? Idazle garaikideekin ere ausartzen zara?\nGero eta lan gehiago daukat argitaratzen denaren artean zer irakurri asmatzen, eta gehiago irakurri eta berrirakurtzen ditut liburu zaharrak nobedadeak baino –gaua sartzen ari da, probestu beharra dago–. Gauza berrien artetik, konfiantzazko jendeak gomendatzen didana irakurtzen saiatzen naiz, eta badira interesatzen zaizkidan gazte batzuk. Uste dut Andres Barba, Ricardo Menendez Salmon eta gisakoek ahots oso pertsonalak dituztela eta ausardia handiarekin egiten dietela aurre gure garaiko kontraesanei. Iristen dira nire eskuetara su artifizialen eta txiste burutsuen aldeko idazle gazteak ere, eremu guztiak harrapatu dituen post-torrentismoaren eskolako jarraitzaileak. Bestela, bizi-bizirik daude sekulako idazleak: Alvaro Pombo, Ramiro Pinilla… ados egon zaitezke Pinillarekin edo ez, baina, a zer nolako lana bere saga hori! Izutzeko modukoa da inork modu horretako ahalegin bakartia egin izana.\nEta, euskaraz egiten denetik zerbait iristen al da?\nZoritxarrez ez dakit oso ongi zer egosten den hizkuntza horretan, gaztelaniara itzultzen dena soilik, eta ez da asko. Gauza bertsua gertatzen da –nahiz eta eskuragarriagoak izan– katalanez eta galegoz idazten direnekin, badirudi etxekoak kanpokoak baino interes gutxiago pizten duela.


Bihotz Sakratuaren udal-egoitzan joan den irailean egindako gogobetetze-inkestek puntuazio bikaina lortu dute, 10etik 8 eta 9 bitartekoa, kontsultatutako gai desberdinetan. Eguneko arreta-zerbitzuen eta etxebizitza komunitarioaren 60 erabiltzailek, senidek eta hurbilekoek hartu dute parte inkestan, baita Aldundiarekin hitzartutakoek ere. “Pozik gaude lortutako puntuazioarekin, egiten ari garen lana aintzatesten duelako, ahaztu gabe COVID-19arekin bizitako egoeraren ondoren ere lortu direla”, azaldu du Keltse Eiguren zinegotzi arduradunak.\nIldo horretan, erabiltzaileek 8,4ko puntuazioa eman diote zentroari eta 8,7koa zerbitzuei eta profesionalei. %81ek beste pertsona batzuei gomendatuko lieke zentroa. Bestalde, senideek eta hurbilekoek 8,8ko puntuazioa eman diote zentroari, 9 zerbitzuei eta profesionalei, eta %85ek bere ezagunei gomendatuko lieke zentroa.\nErabiltzaileen %89k eta familien %85ek uste dute langileak ahalegintzen direla artatutako pertsonen eskaerei, gustuei eta lehentasunei erantzuten, eta nabarmendu behar da, halaber, sukaldaritza-tailerretako jarduera berriak 9,4 lortu duela.\nAsebetetzearen azterketa. Familiak 2021\nAsebetetzearen azterketa. Erabiltzaileak 2021